Odbornički rad Archives - Stranica 2 od 5 - Nikola Dmitrašinović\nArhive kategorija: Odbornički rad\nNa ulazu u dvorište opštine Zemun postavljena je rampa. Gospođa Gordana Pop-Lazić, dok je bila Predsednica opštine Zemun, dozvolila je da građani nakon radnog vremena i vikendom koriste parking u krugu opštine. Tokom radnog dana tu se nalazi obezbeđenje koje obaveštava Zemunce da je parking samo za zaposlene u opštini, dok je nakon radnog vremena tu lep i veliki parking koji je bio na raspolaganju građanima.\nMeđutim, sada je na ulazu u dvorište, u samom pasažu postavljena rampa na kojoj jasno piše da je dozvoljeno koristiti parking samo uz propusnice.\nNije poznato zbog čega je ova praktična mogućnost uskraćena građanima Zemuna posebno kada se ima u vidu da su izvan kruga opštine parkinzi uvek puni, da ima dosta nepropisno parkiranih vozila, da pauk često nosi kola parkirana na desnoj strani u Kosovskoj, a da je pijačnim danima veoma teško provesti se kolima od pešaka i nepropisno parkiranih vozila.\nPodsećam da opština Zemun ima prenetih sredstava iz prethodnih godina u iznosu od preko 100.000.000,00 dinara koje nenamenski troši. U sredu je na dnevnom redu sednice skupštine opštine budžet za 2016. godinu, gde će se ta sredstva dodatno uvećati. Stoga se postavlja pitanje da li je bolje sredstva iskoristiti za, na primer, uređenje postojećih i pravljenje novih parking mesta, nego na postavljanje rampe i ograničavanje građana? Podsećam da je opština i svaka državna administracija tu zbog građana, a ne obrnuto, da ovakvi potezi zahtevaju dobro opravdanje i da se ne mogu uvoditi bez najave.\nOvaj unos je objavljen pod Aktuelno u Zemunu 27. decembra 2015. od strane nikola.\nŠta nam govori anketa „Ko bi po vama bio najbolji predsednik opstine Zemun?“\nInternet sajt www.zemunskenovine.rs objavio je u četvrtak 19. novembra 2015. godine članak-anketu sa pitanjem „Ko bi po vama bio najbolji predsednik opstine Zemun?“. Rezultati ankete, a posebno komentari su pokazali mnogo. Štaviše toliko da je i sam autor ankete već sutradan analizirao rezultate. Krenimo redom:\nOvaj unos je objavljen pod Aktuelno u Zemunu i označen sa anketa, botovi, opština Zemun, zemunske novine 22. novembra 2015. od strane nikola.\nPrimedbe opštine Zemun na plan detaljne regulacije\nNa XXV sednici Skupštine opštine Zemun održanoj u petak 23. oktobra dnevni red je dopunjen sa sedmom tačkom – Predlogom primedbe na plan detaljne regulacije. Materijal dostavljen odbornicima možete preuzeti u linku ispod:\nDa ponovim i dopunim: Na početku sednice, nakon donošenja dnevnog reda Predsednik Skupštine opštine gospodin Nenad Vranjevac predložio je 10 minutnu pauzu kako bi se odbornici upoznali sa materijalom, međutim niko (pa ni ja) nije tražio da se pauza održi. Naime, kao što sam rekao na samoj sednici – ova tačka zaslužuje poseban prostor i konsultaciju sa urbanistima, saobraćajcima i demografima kako bi se pribavilo stručno mišljenje. Predlog zaključka obrazložila je gospođa iz stručne službe. Nastavite sa čitanjem →\nOvaj unos je objavljen pod Aktuelno u Zemunu, Odbornički rad i označen sa hrast, metro, plan detaljne regulacije 26. oktobra 2015. od strane nikola.\nPriznanja opštine Zemun za 2015 godinu\nJuče je odbornicima Skupštine opštine Zemun dostavljen predlog sa imenima kandidata za dodelu priznanja opštine Zemun za 2015. godinu.\nMaterijal možete preuzeti OVDE.\nSkenirani materijal je malo lošijeg kvaliteta usled činjenice da je dostavljen odbornicima juče po kiši, stoga je prvo osušen kako bi bio uopšte upotrebljiv, pa tek onda skeniran, te se ovom prilikom izvinjavam zbog toga. Ovo otvara pitanje zbog čega se materijal ne dostavlja odbornicima i u elektronskoj formi, čime bi se mogli umanjiti troškovi opštinske administracije?\nSednica na kojoj će se diskutovati o navedenim predlozima će se održati u petak 23. oktobra 2015. godine. U periodu do održavanja sednice ću se raspitati o navedenim kandidatima i njihovim kvalifikacijama za dobijanje ovog priznanja. Ukoliko imate informacije o navednim kandidatima molim Vas da ih iznesete u komentaru ili ih pošaljite na e-mail zemun.socijaldemokratska@gmail.com.\nOvaj unos je objavljen pod Aktuelno u Zemunu, Odbornički rad i označen sa nagrada, priznanja opštine Zemun 20. oktobra 2015. od strane nikola.\nDan oslobođenja Zemuna u II svetkom ratu\nSvečana akademija povodom Dana oslobođenja Zemuna u II svetskom ratu biće održana 22. oktobra 2015. godine, sa početkom u 18 časova u svečanoj sali Doma vazduhoplovstva, Štrosmajerova 3.\nPoziv dostavljen odbornicima možete videti ispod:\nOvaj unos je objavljen pod Aktuelno u Zemunu, Odbornički rad 17. oktobra 2015. od strane nikola.\nXXV sednice Skupštine opštine Zemun\nBiće održana u petak 23. oktobra 2015 godine.\nNa preloženom dnevnom redu će biti Izveštaj o izvršenju budžeta opštine Zemun do 30. septembra, Izveštaji i izmene u opštinskim savetima i komisijama, kao i Predlozi o dodeli priznanja opštine Zemun.\nU materijalu koji je dostavljen odbornicima se ne nalaze predlozi odluke o dodeli priznanja opštine Zemun, već će materijal za tu tačku biti dostavljen naknadno, pre samog početka sednice. Stoga sa nestrpljenjem čekamo petak, kako bi čuli predloge.\nMaterijal dostavljen odbornicima možete preuzeti OVDE\nOdržana je XXIV sednica Skupštine opštine Zemun\nSednica je počela na vreme i u skladu sa dnevnim redom. Podsećam da materijal dostavljen odbornicima možete pronaći OVDE.\nPrva tačka bio je Izveštaj Administrativno mandatne komisije koja nas je obavestila da su Tanja Kukobat iz SNSa i Sava Jerković iz DSa podneli ostavke na odbornička mesta.\nDruga i treća tačka vezane su za rad opštinske vlasti za prvih šest meseci 2015. godine, tačnije Izveštaj o izvršenju budžeta i Izveštaj o radu uprave. Moje kritike odnosile su se pre svega na sledeće: Nastavite sa čitanjem →\nOvaj unos je objavljen pod Aktuelno u Zemunu, Odbornički rad i označen sa budžet, IZVEŠTAJ O RADU, NIS, NISova pumpa 26. septembra 2015. od strane nikola.\nBorba za Retenzije\nGrađani Retenzija obratili su mi se u avgustu da im pomognem u odbrani njihovog komšiluka od namere NISa da proširi benzisku pumpu u ulici Džona Kenedija. Nakon nekoliko sastanaka sa stanarima organizovao sam posetu opštini Zemun kako bi i čelnici opštine bili upućeni u probleme građana. U sredu 5. avgusta 2015. godine primio nas je Predsednik Skupštine opštine Zemun – gospodin Nenad Vranjevac. U konstruktivnom razgovoru iskazali su zaintresovanost za temu i obećali da će pokrenuti inspekcijski postupak.\nOvaj unos je objavljen pod Aktuelno u Zemunu, Odbornički rad i označen sa NIS, Retenzije 20. septembra 2015. od strane nikola.\n"Uzbudiću se zbog seče kablova SBBu kao što su se oni uzbudili oko Borkove razbijene glave. Jer su beše sve stranke… https://t.co/oAxMRh8Bkx"\n"RT @j_veselinovic: Za 5 dana napuniće se 7 godina apsolutne vlasti jednog čoveka. 7 godina propadanja započelo je 27.07.2012.godine. Iselja…"\n"RT @KoleSamofalov: Dacic: "SPS je najstariji srpski politicki brend." Jos jedna laz onih koji misle da istorija pocinje od njih samih, ili…"\n"RT @srdjandrago: Veoma cesto nailazim na stavove ljudi da - nema opozicije, ili da opozicija - ne valja. Onda kazem - Zamenite, u svinjski…"\n"RT @PupoljakBG: KUPITE MU SLADOLED!!!1 😡 https://t.co/ksEGL7QXHi"\n"RT @ClemmRusty: Kad sam bio klinac, morao je da postoji neki razlog da neko bude nafuran. Da su mu matorci bogati, da je najbolji na svemu…"


CEP: Potrošačka prava u Srbiji su ugrožena, potreban Zaštitnik potrošača - European Western Balkans\nBEOGRAD – Srbija već 10 godina ima Zakon o zaštiti prava potrošača koji je harmonizovan sa pravilima Evropske unije, ali kao što to obično biva, ta pravila se nedovoljno primenjuju. Kako bi se ojačala prava potrošača potrebno nam je uvođenje institucije Zaštitnika potrošača, smatraju u Centru za evropske politike (CEP).\nIz CEP-a su naveli da postoje učestale nepoštene poslovne prakse kao što su sistematsko odbijanje reklamacije potrošača i nepravične ugovorne odredbe kojima se narušavaju interesi i prava potrošača.\nPostojeći institucionalni model zaštite je neefikasan, a najviše problema postoji pravosuđu, gde bi potrošači trebalo da potraže pravdu kada je njihova reklamacija odbijena.\n„Kada trgovac odbije reklamaciju potrošača, opravdano ili ne, prvi sledeći korak u zaštiti prava potrošača je sud. Međutim, pristup sudu je vrlo otežan, troškovi su često mnogo veći od vrednosti spora, parnice dugo traju, a odlikuje ih i velika pravna nepredvidljivost“, kaže Dušan Protić iz CEP-a, prenosi Danas.\nNa osnovu dobrih iskustava koje su pružile institucije ombudsmana ili zaštitnika građana u Srbiji, što je zapaženo na osnovu ugleda i poverenja ovih institucija u javnosti, kao i spremnosti građana da im se obrate, u CEP-u smatraju da bi formiranje institucije Zaštitnika potrošača moglo ojačati zaštitu potrošačkih prava.\nIz CEP-a su naveli i da potrošački ombudsman već postoji u nekim članicama Evropske unije, što može biti iskorišćeno kao model za formiranje slične institucije u Srbije, kao i da bi ova institucija mogla da vodi postupke kolektivne zaštite potrošača i podnosi prijave sudijama za prekršaje za slučaj nepoštovanja naloga koje izdaje trgovcima.\nPored ovog modela, iz CEP-a poručuju da je moguće i jačanje ili proširenje nadležnosti postojeće Komisije za zaštitu konkurencije, jačanje vansudskog rešavanja sporova kroz osnivanje specijalizovane potrošačke arbitraže.\nKoji su to još problemi koji muče potrošače u Srbiji bio predmet neformalne diskusije „Zaštita potrošača u Srbiji: Da li će EU standardi koristiti svima“, koju je CEP organizovao u saradnji sa Delegacijom EU u Srbiji u januaru ove godine, o čemu je naš portal pisao ovde. Takođe, organizacija zaštitu prava potrošača Efektiva, skoro je predstavila je ovog meseca svoju analizu koja se tiče zaštite prava potrošača u oblasti usluge od opšteg ekonomskog interesa na teritoriji grada Beograda i Pančeva, o čemu smo pisali ovde.\nPodsećamo da je Zaštita potrošača i zdravlja na radu deo Poglavlja 28 u okviru pregovaračkog procesa o članstvu Srbije u Evropskoj uniji.\nCEPEUZATEBEPoglavlje 28zaštita potrošača


Protiv FON-a za devetu titulu (petak, 19h) | Kragujevački sport\nProtiv FON-a za devetu titulu (petak, 19h)\n4. maja 2017. | Kategorija: Mali Fudbal (Futsal)\nSPREMNI ZA ŠAMPIONSKO SLAVLJE: Igrači Ekonomca (Foto: ekonomac.com)\nKragujevački Ekonomac ugostiće sutra od 19 časova u hali „Jezero“ ekipu beogradskog FON-a, u utakmici poslednjeg, 22. kola Prve futsal lige Srbije. Za popularne „studente“ ovaj meč ima enorman značaj, budući da im pobeda ili remi u susretu sa Beograđanima donose titulu prvaka Srbije, devetu u klupskoj istoriji.\nPobedom u susretu sa Euro Motusom (3:2) izabranici trenera Predraga Rajića načinili su važan iskorak ka odbrani šampionske krune. Međutim, ta pobeda protiv velikog rivala neće značiti ništa ukoliko Kragujevčani sutra na zabeleže pozitivan rezultat u susretu sa ekipom FON-a, koja igra jako dobro ove sezone i nalazi se na trećoj poziciji.\nBeogradski „studenti“ su u 12. kolu „otkinuli“ dva boda Euro Motusu (7:7) i na neki način omogućili Ekonomcu da se vrati u trku za titulu. Sigurno je da će sada pokušati da pomrse računicu i pokvare šampionsko slavlje Kragujevčanima, ako ni zbog čega drugog, onda zbog poraza u prvom delu sezone (3:7).\nIgrači Ekonomca biće pod velikim pritiskom pred ovaj susret. Od njih se ne očekuje ništa drugo osim pobede, a u takvim situacijama je do nje najteže doći, bez obzira na ogromnu motivaciju u taboru višestrukog šampiona Srbije i očekivanu podršku publike sa tribina hale „Jezero“.\nIpak, treba verovati u ove momke koji su u utakmici sezone protiv Euro Motusa pokazali da imaju šampionski karakter i da su bez sumnje najbolja ekipa u zemlji. Nema sumnje da će to potvrditi i sutra protiv FON-a, ali i nekoliko dana kasnije, kada ih očekuje finalni meč Kupa Srbije sa Novim Pazarom.\nIz kluba apeluju na sve simpatizere Ekonomca da dođu sutra i podrže svoj tim u odbrani šampionske titule.\n„Studenti“ spremni za Pazarce (petak, 19h)\nEkonomac želi novu titulu (petak, 19h)


Srpski ledolomac brani Đerdap, velike štete na Dunavu od leda\nLabud iznad marine na zaleđenom rukavcu Dunava u Zemunu, kraj Beograda (AP Photo/Darko Vojinovic)\nDomaći ledolomac "Greben" isplovio je danas iz Beograda nizvodno ka Smederevu, kako bi se zajedno sa brodom potiskivačem "Bor" u naredna tri dana probio do Tekije. Borba sa ledom na Dunavu u Srbiji traje nekoliko dana, a materjalne štete su velike. Usled nedostatka domaćih ledolomaca, Mađarska je kao pomoć juče poslala dva svoja broda, saopšteno je danas iz Javnog vodoprivrednog preduzeća "Vode Vojvodine".\nMinistarstvo građevinarstva, saobraćaja i infrastrukture proglasilo je 8. Januara obustavu plovidbe na Dunavu, od Bezdana do Prahova zbog leda.\nPomoćnik ministra za vodni saobraćaj Veljko Kovačević rekao je da će na taj način u narednim danima biti branjen i Ðerdap.\nOn je naveo i da je zbog loših privatizacija od četiri ledolomca ostao samo "Greben", pošto su ostali rashodovani.\n"Jedini ledolomac u našoj zemlji je „Greben“, koga je kupio EPS radi održavanaj normalnog stanja kod HE „Đerdap“. Srbiji je nužan barem još jedan ledolomac ," kaže direktor preduzeća Ivan Milutinović (PIM) Miodrag Milojević u izjavi za domaće medije.\nLed na Dunavu naneće ogromne štete predstavnicima nautičkog turizma u Srbiji, a pored materijalnih sredstava biće potrebno i vreme da se one otklone, izjavio je danas predsednik Grupacije za nautičku privredu i turizam Privredne komore Srbije (PKS) Petar Ðorđević.\nÐorđević je dodao da bi šteta mogla da se spreči ili umanji da je bilo veće saradnje i bolje komunikacije između predstavnika resornih ministarstava i predstavnika nautičke privrede koji imaju višegodišnje iskustvo i znanje u sličnim situacijama.\nPrema njegovim rečima, predstavnici nautičke privrede kojih je u Srbiji između pet i šest hiljada, cele godine plaćaju razne dadžbine i zaposlene, a njihova sezona traje svega tri do četiri meseca i to otvara pitanje, da li će oni imati materijalna sredstava da saniraju posledice od leda.\nVlasnici plovnih objekta na Dunavu su složni da je sve ovo moglo da bude sprečeno, da je još u maju prošle godine postojao plan kako da se brane reke i da su i oni bili više uključeni u sve.\n"Došlo je do određenog pomeranja leda kada su nastali problemi u Dunavcu, ali u novembru mesecu je naše ministrastvo preko Lučke kapetanije Beograd uputilo saopštenje i reklo pripremite se za zimu, vlasnici čamaca iznesite čamce iz reke", navodi Kovačević iz Ministarstva saobraćaja prenosi B92.\nPomoćnik ministra za inspekcijski nadzor u Ministarstvu građevinarstva, infrastrukture i saobraćaja Leposava Sojić je rekla da je šteta pričinjena sa plovnim objektima jer vlasnici nisu poštovali zakon, a da inspekcija priprema dokumentaciju za podnošenje prijava , kao i da je do sada je već procesurano više od 10 prekršilaca koji su svojim nečinjenjem oštetili druge privredne subjekte i oštetili život i sigurnost ljudi na vodi.\nDeonica Dunava kod Novog Sada zbog krivina i mostova posebno je problematična, jer stubovi usporavaju protok leda. Kada se ukloni ledena barijera kod "Daljske krivine", sav taj led stiže i do Novog Sada, pa je potrebno preventivno delovati i obezbediti što širi koridor kako bi se led bezbedno propustio nizvodno, kaže se u saopštenju "Voda Vojvodine".


Kvalitet u javnoj upravi Srbije i konkurentnost | TMSAcademy\nObjavljeno 21/05/14 22/02/17 od Boško Gavović\nU zadnjih nekoliko godina dosta se radilo na raznim segmentima uređenja društva, ali bez jasnog i sistemskog pristupa kvalitetu u javnoj upravi i javnim preduzećima. Od inicijative i svesti pojedinih rukovodilaca i funkcionera je zavisilo stanje u pojedinim sredinama. Tako je u našoj zemlji svega tri opštine (Šabac, Stari Grad, Novi Beograd) sertifikovalo sistem upravljanja kvalitetom. Javna preduzeća su sertifikovana delimično i, u proseku, nedovoljno rade na unapređenju sistema upravljanja.\nU EU je situacija drugačija. Predsednik Evropske komisije g. Romano Prodi je neposredno po stupanju na dužnost 1999. godine doneo program reforme javne uprave. Prioritet za institucije je bio da ponovo zadobiju poverenje građana kao nepristrasne i kompetentne javne uprave, privrženih sledećim principima:\nUsmerenost na korisnika usluga\nIstaknut je i značaj internih komunikacija, pa se tako sve promene i odluke od tada mnogo bolje i sa više strana proveravaju pre donošenja i implementacije.\nPrva konferencija o kvalitetu u javnoj upravi održana je maja 2000. u Lisabonu, a prošle godine je u Parizu organizovana peta po redu. Analizirajući sadržaj i razvoj ovih konferencija, može se primetiti da se na kvalitet javne uprave gleda kao na važan faktor kvaliteta života i konkurentnosti društva. To nisu samo standardni sistemi upravljanja (kao npr. sertifikacija sistema upravljanja zaštitom životne sredine u irskim zatvorima), već se mnogo više aspekata razvoja javne uprave posmatra – od benčmarkinga društvene brige o deci u različitim regionima Norveške do sistema za univerzalno rešavanje problema građana EU – SOLVIT.\nEvropski Institut za javnu upravu – EIPA – je formiran pre 25 godina u Mastrihtu. Jedan njegov deo se bavi specifično menadžmentom u javnoj upravi i to sledećim segmentima:\n– Upravljanje promenama\n– Ljudski resursi\n– Jednakost i nediskriminacija\n– PPP (javno-privatno partnerstvo)\n– Efikasnost javnih usluga\n– PCM (Project Cycle Management – upravljanje fazama projekta)\n– Alati za nacionalne implementacije i\nKao najvažnije oruđe za samoocenjivanje, EU je razvila CAF – Common Assessment Framework (zajednički okvir za procenu). CAF je nastao kao rezultat saradnje ministara EU nadležnih za javnu upravu. Strukturiran po ugledu na EFQM model, CAF pruža besplatnu mogućnost primene tehnika QM sa ciljem poboljšanja performansi.\nCAF ima četiri najvažnije svrhe:\n– da predstavi javnoj upravi principe TQM-a i da ih postupno uvodi u PDCA\n– da omogući samprocenjivanje javnoj upravi i organizacijama\n– da premošćuje različite modele upravljanja kvalitetom\n– da omogući učenje kroz poređenje najboljih praksi\nCAF je široko prihvaćen u EU, dobar primer iz prakse je grčki Vodič za primenu CAF, ali je implemetiran i van EU – u Kini, na Bliskom Istoku i u Brazilu. Naša zemlja je jedna od retkih u Evropi koja nema predstavnika za CAF.\nKada se pogleda na stanje programa uvođenja sistema kvaliteta u javnu upravu, vidimo da je najveći broj zemalja EU imao programe sa takvom sadržinom. Neki od dobrih primera su Estonija, u kojoj deluje e-governance Akademija; Irska, sa sveobuhvatnom sertifikacijom javnih ustanova; Slovenija, koja je sertifikovala veliki broj opština i ministarstava ili Litvanija, koja je implementirala program uvođenja sistema upravljanja kvalitetom u javno zdravstvo.\nISO je doprineo razvoju kvaliteta u javnoj upravi kroz IWA 4, donešen 2005., revidiran 2009., uputstva za primenu ISO 9001 standarda u lokalnim upravama.\nSloženost procesa koji se odvijaju u javnoj upravi, netržišnost, naime odsustvo jasnog i ličnog interesa, raznorodnost korisnika, teža identifikacija zainteresovanih strana kao i česta nemogućnost artikulisanja njihovih očekivanja i potreba, neki su od faktora koji čine implementaciju sistema upravljanja kvalitetom u javnoj upravi težom nego u privredi. Česta je situacija da se pored Ustavom i zakonima utvrđene nadležnosti javne uprave, ona bavi i poverenim poslovima koji su po prirodi takvi da uključuju i šire i uže entitete. Učestvovanje u sufinansiranim, pogotovo međunarodnim projektima, postavlja pred javnu upravu zadatke koji su izazov i za iskusne profesionalce o toj oblasti. Zahtevi koji se odnose na komunikaciju su takođe visoki, jer se uprava u radu susreće sa građanima koji nisu dovoljno informisani o temama kao što su zakonski okviri, pravilnici, podzakonska akta, nadležnosti, pozitivna praksa i slično.\nZato je i izazov koji se postavlja pred učesnike u procesu implementacije i ocenjivanja sistema upravljanja u javnoj upravi veći i zahteva učešće eksperata iz predmetnih oblasti.\nKVALITET U JAVNOJ UPRAVI I KONKURENTNOST\nNa listi konkurentnosti Svetskog ekonomskog foruma Srbija se u 2009. godini nalazi na 93. mestu od 133 zemlje u svetu, što je pad od 8 mesta u odnosu na prethodnu godinu.\nKada se pogledaju prva četiri na listi problema za obavljanje posla u Srbiji, vidi se da se čak tri odnose na javnu upravu: korupcija, politička stabilnost i neefikasnost javne uprave. Kada se po indikatorima pogledaju detaljni kriterijumi, rejting Srbije je sledeći:\n– Mogućnost neobjektivnih odluka javnih službenika 112. mesto\n– Prekomerno trošenje javne uprave 104. mesto\n– Obim obučavanja zaposlenih 120. mesto\n– Spremnost da se delegiraju ovlašćenja 101. mesto\nUvođenje sistema upravljanja kvalitetom samo po sebi razrešava najveće probleme rada javne uprave, čije je stanje ovako loše ocenjeno. Mandatorno donošenje odluka na bazi činjenica rešava korupciju, stabilnost i predvidljivost sistema su lek za političku nestabilnost (uprava radi na isti način i kod promene funkcionera), dok se parametrizacijom procesa i vezivanjem ciljeva kvaliteta za njihovu efikasnost daje mogućnost poboljšanja javne uprave.\nJasno definisanje odgovornosti i ovlašćenja predstavlja ne samo obavezu kod dobro uređenog sistema, već pametnim funkcionerima može predstavljati i zaštitu od odgovornosti kod onih slučajeva rada kod kojih dolazi do prekršajne ili krivične odgovornosti.\nNedavno je g. Alberto Kamarata, šef sekcije za evropske integracije Delegacije Evropske unije u Beogradu, izjavio da će „EU usmeravati sredstva prvo u uređene sredine“. Naši ljudi i firme su sposobni da rade u skladu sa međunarodno priznatim standardima, što su dokazali u praksi u velikom broju privrednih subjekata i jednom broju organa javne uprave.\nBrojni su razlozi za i vreme je za donošenje sveobuhvatnog projekta uređenja javne uprave u Srbiji.\nZa sve nas je važno da razumemo da je samo brigom o opštem dobru moguće doći i do pojedinačnog dobra, dok obrnuto ne važi dok smo na javnim poslovima.\nKategorijeBlog - Boško Gavović\nPrethodni članakPrethodno Liderstvo i sistemi upravljanja – saveznici ili protivnici?\nSledeći članakSledeće Marketinški koncept i sistemi upravljanja


Aktivisti SNS čistili Gamzigradsku banju | Za media\nPred početak nove turističke sezone, Srpska napredna stranka organizovala je danas u Gamzigradskoj Banji akciju čišćenja. Prikupljane su plastične flaše, otpaci, karton i suvo granje u samom centru banje, u blizini nekadašnjeg hotela „Kastrum“ i Specijalne bolnice za rehabilitaciju „Gamzigradska Banja“.\nOvo turističko mesto stecište je umetnika ali i ljudi iz cele zemlje koji u banju dolaze na lečenje i oporavak.\n„Očekujemo da ove godine bude rešen status Gamzigradske Banje. Urađen je elaborat i čeka se mišljenje nadležnog ministarstva. Ima i ozbiljnih nagoveštaj da će hotel „Kastrum“ dobiti uskoro nove vlasnike, tako da se nadamo da razvoj turizma tek predstoji“, kaže Željko Šoršokanović, poverenik SNS za Gamzigrad i Gamzigradsku Banju.\nPostoji i inicijativa da javna česma u centru Gamzigradske Banje bude priključena na gradski vodovod, kako bi turisti i posetioci ove oaze mira mogli da se okrepe dok šetaju.\nNaprednjaci najavljuju sledeću akciju u Gamzigradskoj Banji za desetaka dana.


Jezivo otkriće posle eksplozije u Bejrutu! - Alo.rs\nJezivo otkriće posle eksplozije u Bejrutu!\nDana 4. avgusta dogodila se najveća katastrofa u istoriji Libana.\nBejrut posle stravične eksplozije, Foto: Tanjug/AP\nLibanski vojni specijalci i njihove francuske kolege pronašli su 79 kontejnera sa opasnim hemikalijama u luci Bejrut, gde se početkom ovog meseca dogodila smrtonosna eksplozija, obaveštava libanska vojska.\n- U periodu između 14. i 22. avgusta, pronađeno je 25 kontejnera sa hlorovodoničnom kiselinom, kao i 54 kontejnera u kojima su se nalazile druge hemikalije, čije curenje može biti katastrofalno - navodi libanska vojska u izjavi u ponedeljak.\nDana 4. avgusta libansku prestonicu potresla je izuzetno snažna eksplozija koja je slala udarne talase kilometrima daleko od svog epicentra u luci Bejrut. Uništena su čitavi okruzi u blizini lučkog područja.\nMasovna eksplozija, izazvana nepropisnim skladištenjem 2.750 tona eksplozivnog amonijum nitrata (koji su carinske službe zaplenile 2014.) u bejrutskoj luci, dovela je do širokog uništenja kada je poginulo preko 140 ljudi, a više od 40.000 je povređeno.\nNeki nedavni medijski izveštaji navode da se broj poginulih od eksplozije popeo na 220. Više od 100 ljudi se vode kao nestali.\nANKETA: Da li vam je žao zbog ljudi koji su stradali u stravičnoj eksploziji koja je pogodila Bejrut?\nLibanska vlada proglasila je vanredno stanje u glavnom gradu i podnela ostavku za manje od nedelju dana nakon eksplozije u Bejrutu, posle besa javnosti što je dovelo do izlaska na hiljade demonstranata na ulice, pozivajući premijera Hasan Dijaba da odstupi.\nopasnost liban kontejner luka eksplozija Bejrut opasne hemikalije Eksplozija u Bejrutu svet\nŽESTOKO NEVREME U ŠUMADIJI! Vetar lomio grane i skidao crepove sa kuća (FOTO)\nDETALJI UŽASA KOD ŠAPCA: Napio se pa zapalio komšiju, porodici rekao da se živ ne vraća kući\nPomaže kod bolova, umora i infekcija: Prirodan lek za celo telo\nDALA MU JE POSLEDNJU ŠANSU Sanja "pala" na Filipa ponovo, pogazila svoje reči, a evo kako se sad pravda!\nOGLASIO SE PEMELIŠ Epidemiolog o kraju pandemije: Evo da li će biti ponovnog pritiska na bolnice\n"DO SADA SU GUBILI STATUS OSIGURANIKA" Ministarka Kisić-Tepavčević o kriterijumima za penzionisanje\nTO MI JE NAJLAKŠE PITANJE Predsednik Vučić javno govorio o Željku Obradoviću i njegovom povratku u Partizan\nOVO SE ČEKALO! Oglasio se čovek zbog kog je nastao haos u Podgorici\nNOVAK SE ZAHVALIO NADALU! Đoković je ovim rečima ušao u srca svih Španaca\nKRAJ SAGE Kolarov prelomio, potpisaće početkom sledeće nedelje\nMAJKA IZ PAKLA Nudila se*s za 100 evra (?), a sa dečkom zlostavljala maloletnog sina


Saradnja nadležnih službi na visokom nivou - Grad Prokuplje\nNema novopotvrđenih slučajeva infekcije korona virusom u ProkupljuDevet pacijenata pozitivno na Kovid 19 u ProkupljuPriprema dodatnih kapaciteta za smeštaj zaraženih korona virusomNove mere o radnom vremenu maloprodajnih objekataŠtab volonterske pomoći radi od ponedeljka do petkaNarodni poslanik Darko Laketić obezbedio donaciju alkohola za BolnicuJoš jedna mera kriznog štaba u Prokuplju: Dezinfekcija prostora oko Doma starihObaveštenjeIzveštaj sa kriznog štaba, 30. mart 2020.Izveštaj sa kriznog štaba, 29. mart 2020.\nNa sednici Okružnog štaba za vanredne situacije,kojom je predsedavao komandant štaba dr Nebojša Vukadinović,analiziran je rad Opštinskih štabova Topličkog upravnog okruga tokom trajanja vanredne situacije.\nNa sednici su prisustvovali predstavnici Sektora za vanredne situacije,vatrogasnih i mnogih inspekcijskih službi,zdravstvenih ustanova i drugi.\nGovoreći o delovanju nadležnih službi tokom trajanja vanredne situacije,koja je u Srbiji bila proglašena tokom marta,Vukadinović je naglasio da je pravovremenim delovanjem svih nadležnih službi sprečeno izlivanje reke Toplice i pritoka iz korita.\n– Tokom trajanja vanrednog stanja održano je šest vanrednih sednica Okružnog i 23 sednice Opštinskih štabova za vanredne situacije. Pravovremenim angažovanjem nadležnih službi i angažovanjem velikog broja građana urađeni su svi poslovi predviđeni tokom trajanja vanrednog stanja,izjavio je Vukadinović i dodao da je kordinacija lokalnih samouprava i komunalnih javnih preduzeća bila na visokom nivou.\nNa sednici je rečeno da su na kritičnim tačkama,kao što su Liparska ulica i Romsko naselje na Maloj Gubi,bili postavljeni bedemi od peska i zemlje i da je na taj način sprečeno izlivanje reke Toplice iz njenog korita.\nKako i na kojih način preduzeti preventivne mere u cilju zaštite od požara na otvorenom tokom predstojeće letnje sezone i analiza stanja vodosnabdevanja u sve četiri opštine Topličkog upravnog okruga bile su tačka dnevnog reda sednice Okružnog štaba za vanredne situacije.\nUčesnici sastanka su ocenili da se tokom predstojećih letnjih meseci trebaju angažovati sve nadležne službe kako bi se sprečili požari na otvorenom koje su proteklih godina nanele veliku štetu topličkim šumama


ČETVRTO IZDANJE ŠKOLSKOG ČASOPISA “BEZBEDNOST NA PUTU” – TEORETSKI DEO - AMRKS\nPriština, 29. marta\nKoledž primenjenih tehničkih nauka “Tempulli”, Kosovskog Udruženja Motorizacije–AMRKS, u saradnji sa Ministarstvom obrazovanja, nauke i tehnike ove godine organizuje četvrto izdanje školskog časopisa „Bezbednost na putu“, aktivnost ova koja je već postala tradicija na nivou države, sa učenicima predstavnicima osnovnih i onih nižih srednjih škola iz različitih opština Republike Kosovo, koje MONT bira.\nUčesnici na ovom izdanju su svega 20 OSNŠ iz 6 opština Republike Kosovo ( Priština, Lipljane, Uroševac, Vučitrn, Suva Reka i Mitrovica), dok u cilju napretka aktivnosti, učenici su bili podeljeni u dve grupe:\nPrva grupa – 3., 4. i 5. razred,\nDruga grupa – 6., 7. I 8. razred.\nU okviru teoretskog dela, datuma 29. marta do 1. aprila 2016. godine, radne grupe su posetile izabrane škole. Za razliku od prošlih izdanja gde su učenici ispunjavali testove u cilju ocenjivanja njihovog znanja o saobraćajnim pravilima i znakovima, ove godine se drugačije postupilo. Raspodelili su se učesnicima upitnici i na osnovu rezultata koji će proizaći objaviće se istraživanje koji ima za cilj identifikaciju ključnih faktora koji utiču na bezbednost kretanja učenika tokom putovanja iz kuće do škole i obrnuto.\nČetvrto izdanje školskog časopisa „Bezbednost na putu“ je podržan od strane Kosovskog Foruma za bezbednost na putu, Kosovske policije i opštine Prištine.


Sagmajster u prvih 20 na svetu na dva točka - PLUMRACE\n6. 04. 2012. Comments (0) Views: 680 Dakar, Motociklizam\nPosle pet dana jurcanja po peščanim dinama oko Abu Dabija u Emiratima završen je Svetski kup, na kojem je naša zemlja ima jednog ali vrednog predstavnika. Gabor Sagmajster završio je takmičenje na 20 mestu u plasmanu takmičara na motociklima do 450 kubika, što je trenutno njegov najbolji uspeh, kada su u pitanja svetska takmičenja.\n– Više sam nego zadovoljan što sam uspeo da uđem u prvih 20 na svetu u kategoriji do 450 kubika, tamo gde se voze Mark Koma, Siril Depre i ostalo društvo sa kojima se takmičim na Dakaru. Ovo je trenutno najbolji rezultata koji sam ostvario u svetskim razmerama. Smatram da imam dovoljno razloga za slavlje i hvalisanje, a svi koji misle da je to lako, neka lepo dođu i probaju sami – rekao je Sagmajster u telefonskom razgovoru direktno iz pustinje u Emiratima.\nBez padova i povreda, koje su sastavni deo trka izdržljivosti na motorima, Sagmajster je tokom čitavog takmičenja dostojno reprezentovao Srbiju. Pored toga i motocikl je odlično funkcionisao, tako da rezultat nije mogao da izostane. Veliku pomoć imao je u kolegama koji su sa njim otputovali u Abu Dabi na Svetski kup.\n– Pored uspeha, izuzetno je važno što nisam zaradio ni jednu povredu, a za takve stvari uvek postoji mogućnost. Drugo, motor je perfektno radio za razliku od poslednjeg Dakara, kada me je petog dana ostavio u pustinji Fjambala, koja nikako nije gostoljubiva, za razliku od nekih drugih u kojima sam imao prilike da vozim. Vrhunac svega je prava ekipa u sastavu: Marko Kopunović, Vlade Rajević i Dalibor Kujundžić, koji su uvek bili tu kada su mi potrebni. Na početku, tokom dana i naravno na cilju, odnosno u kampu, da me oraspolože, da se malo nasmejem i tako rasterećen odem na počinak. Zahvalnost dugujem i Kajzeru Torstenu koji je održavao takmičarsku spravu. Jedino mi je žao Mirana Stanovnika takmičara iz Slovenije i mog druga, koji je zbog povrede morao ranije da završi takmičenje – završio je vidno srećan Sagmajster.\nVesela družina po redu vožnje trebalo bi da sleti u Beograd 8. aprila oko 14 časova na aerodromu Nikola Tesla.\n» Dakar, Motociklizam » Sagmajster u prvih 20 na svetu na dva točka\nSvečarski efikasno dodeljene medalje najboljim u auto moto karting sportu


Udruženje sportskih novinara Kosova član međunarodnog i evropskog udruženja | KoSSev\nUdruženje sportskih novinara Kosova član međunarodnog i evropskog udruženja\nČetvrtak 11. februar 2016, 09:45\nFoto: Kongres AIPS-a/Udruženje sportskih novinara Kosova\nUdruženje sportskih novinara Kosova juče je primljeno u punopravno članstvo Međunarodne asocijacije sportskih novinara (AIPS) i AIPS Evrope. "Ovaj događaj imaće posebno mesto u istoriji sportskog novinarstva Kosova" - poručuju iz kosovskog udruženja novinara.\n"Predsednik (AIPS-a) Đani Merlo, poslednjeg dana 79. kongresa koji se održava u Dohi, u Kataru, izjavio je delegatima iz celog sveta da je Kosovo zvanično najnoviji 160. član AIPS-a, a 45. AIPS-a Evropa," navode iz Udruženja sportskih novinara Kosova (USNK).\nKako dalje dodaju, "uspeh je postignut nakon neprestanog lobiranja borda USNK za prijem u ovu instituciju, od svog osnivanja maja 2015."\n"Ovaj događaj dobiće posebno mesto u istoriji sportskog novinarstva u zemlji, jer se smatra otvaranjem novog horizonta za sve sportske novinare na Kosovu, koji će sada imati lakši pristup međunarodnim sportskim događajima, uz njihovo praćenje sa terena," zaključuju iz ovog udruženja.\nČlanstvo kosovskih novinara u ove dve međunarodne organizacije usledilo je nakon što je Kosovo tokom prošle godine postalo član u niz međunarodnih sportskih udruženja, a 2014. i Međunarodnog olimpijskog komiteta.\nKosovo je do sada postalo punopravan član u sportskim međunarodnim savezima atletike, odbojke, košarke, plivanja, ping-ponga, gimnastike, dizanja tegova, streljaštva, džuda, navigacije, modernog petoboja, rukometa, boksa, vazduhoplovsta, tenisa, a prihvaćeno je da bude član sa ograničenim pravima u međunarodnim savezima rvanja, skijanja, tekvandoa, biciklizma i karlinga.\nKosovo će i kao članica Međunarodnog olimpijskog komiteta (MOK) po prvi put učestvovati na Olimpijskim igrama u Riju 2016. godine i to pod svojom zastavom, dok je u junu 2015, učestvovalo i u evropskim igrama u Bakuu iako ni Brazil, ni Azerbejdžan do sada nisu priznali Kosovo.


Svetska nedelja svemira | podunavlje.info\nSMEDEREVO, 8. oktobar 2018 – Povodom obeležavanja međunarodne manifestacije “Svetska nedelja svemira”, koja traje od 4, do 10. Oktobra, u Regionalnom centru za profesionalni razvoj zaposlenih u obrazovanju Smederevo u utorak i sredu biće održane radionice „Moj svemir“ namenjene učenicima nižih razreda osnovnih škola.\nUčenici OŠ „Dimitrije Davidović“, OŠ „Branislav Nušić“, na radionici u utorak, 9. oktobra, kao i učenici OŠ „Jovan Jovanović Zmaj“ u Smederevu i OŠ „Ivo Lola Ribar“ u Skobalju, na radionici u sredu, 10. oktobra, imaće priliku da kroz edukativne i zanimljive sadržaje obogate svoje znanje o svemiru, planetama Sunčevog sistema i prvim putnicima u svemir. Pevaće pesme na engleskom jeziku, istraživaće različite izvore informacije, proširiće svoje saznajne vidike uz pomoć digitalnih tehnologija i na kraju će stečena znanja kreativno prikazati kroz raznovrsne likovne aktivnosti.\nNa čudesni put kroz tajne galaksije i svemira povešće ih realizatorke radionica Nevena Perić i Sonja Miletić, nastavnici razredne nastave.\nU utorak radionica počinje u 9 časova, a u sredu u 13 i 30.\nSvetska nedelja svemira (World Space Week) je međunarodna manifestacija čiji je primarni cilj da se nizom događaja organizovanih širom sveta u društvu podstakne interesovanje za svemir, svemirske nauke i obrazovanje.\nObeležava se svake godine u periodu od 4. do 10. oktobra. U obeležavanju ove manifestacije učestvuju svemirske agencije, avio-kompanije, škole, planetarijumi, muzeji, astronomska društva i druge zainteresovane institucije širom sveta.\nWorld Space Week Association (WSWA) je organizacija osnovana 1981. godine i predstavlja jednu od najstarijih svetskih obrazovnih organizacija o svemiru. Danas je ona ponosni partner Ujedinjenih nacija u organizaciji Svetske nedelje Svemira na globalnom nivou. WSWA okuplja i podržava svetsku mrežu nacionalnih koordinatora i organizatora događaja vezanih za nedelju svemira. WSWA je nevladina, neprofitna, međunarodna organizacija smeštena u Sjedinjenim Američkim Državama.\nTri medalje orijentiraca „Čelika“ na Prvenstvu Srbije\nAtletika: 12 medalja – 4 zlata


Bivši šef CIA: I danas postoje tajna društva poput „Crne ruke“ - 13.02.2018, Sputnik Srbija\nBivši šef CIA: I danas postoje tajna društva poput „Crne ruke“\nNekadašnji direktor Centralne obaveštajne agencije (CIA) Džon Dojč rekao je da postoje mnoge grupe koje na tajne načine pokušavaju da utiču na vlade širom sveta... 13.02.2018, Sputnik Srbija\nCC BY-SA 2.0 / Flickr/AK Rockefeller / CIA Shadow WarsAgencija CIA\nCC BY-SA 2.0 / Flickr/AK Rockefeller / CIA Shadow Wars\nNekadašnji direktor Centralne obaveštajne agencije (CIA) Džon Dojč rekao je da postoje mnoge grupe koje na tajne načine pokušavaju da utiču na vlade širom sveta, a kao primer iz istorije naveo je i „Crne ruku“.\nDžon Dojč je za „Nešenel interest“ rekao da postoji mnogo istorijskih primera grupa koje operišu unutar, pored ili protiv legitimno ili nelegitimno postavljenih vlada.\n„Možda je najozloglašeniji primer efikasne ’duboke države‘ tajna organizacija ’Crna ruka‘. Predvodio ju je šef srpske obaveštajne službe, pukovnik Apis, a ona je isplanirala zaveru za ubistvo austrijskog prestolonaslednika Franca Ferdinanda u Sarajevu 1914. godine, čime je počeo Prvi svetski rat“, rekao je Dojč.\nOpasnost „velikog uva“: Šta ako bivši šef CIA preuzme mobilnu telefoniju u Srbiji\n30 Januar 2018, 19:19\nIstakao je da i danas „bez sumnje“ postoje slična tajna društva, da u SAD i u drugim državama postoje grupe koje žele da tajno utiču na vladine aktivnosti.\n„Takve grupe se služe konvencionalnim metodama kao što su lobiranje, doprinose kampanjama i preko konvencionalnih i društvenih mreža utiču na to da se objavljuju njihove poruke“, rekao je Dojč.\nMišljenja je, međutim, da mnogi u SAD zloupotrebljavaju termin „duboka država“.\n„Takve razmene reči na televizijskim programima, tvitovi iz Bele kuće i komentari u magazinima su veoma loši stubovi za gradnju teorije o postojanju zle ’duboke države‘. Paranoične pristalice predsednika Trampa govore o tome kako nova ’duboka država‘ pravi organizovani otpor zaposlenih u federalnoj vladi odlučnih da podriju njegovo predsednikovanje. Ne treba da čudi što se mnogim vladinim radnicima, najviše u civilnim agencijama, ne dopada politika predsednika Trampa, naročito ona koja poziva na smanjenje budžeta. Ali prozvati ovakav otpor organizovanima je veoma nategnuto“, smatra Dojč.\n„Malo dokaza o postojanju ’duboke države‘“\nNaveo je da je malo analiza ili dokaza koji se odnose na pitanje postojanja „duboke države“.\n„Možda je jednostavnije pitanje da li se poslednjih godina pojavilo više aktivnosti ili načina ponašanja koja se karakterišu kao da proističu iz ’duboke države‘ i da li takvo ponašanje ugrožava nacionalnu sigurnost. Sumnjam u obe te tvrdnje. Značajne pretnje sa kojima se danas suočava naša nacija — Iran, Severna Koreja, terorizam, konkurencija s Kinom i Rusijom — ne predstavljaju centralnu ulogu u narativu o ’dubokoj državi‘“, rekao je Dojč.\n„Bavljenje navodnim novim i opasnim zaverama američkih obaveštajnih agencija ili nezadovoljnim osobljem u federalnoj službi ili Kongresu nije smrtonosna pretnja po nacionalnu bezbednost ili stabilnost. Ono što je važno jeste da prave terorističke pretnje sa kojima se nacija suočava imaju potpuno drugačije uzroke i načine na koje se sprovode i imaju drugačije sponzorstvo“, dodaje Dojč.\nOn je zaključio da bi stanovnici Amerike trebalo više da se bave pitanjima koja direktno utiču na dobrobit zemlje, kao što su zdravstvena zaštita, klimatske promene, inovacije i realne pretnje po nacionalnu bezbednost.


Dječiji parkovi i igrališta uskoro pod video nadzorom – Glavni Grad Podgorica\nU cilju očuvanja imovine Glavnog grada, a shodno Zakonu o zaštiti lica i imovine na deset lokacija na teritoriji Podgorice biće postavljene kamere. Pod video nadzorom u narednom periodu biće: Kraljev park, dvorac Petrovića u parku Kruševac, park Ivana Milutinovića, Centralni park na Pobrežju, Karađorđev park, Dječji park, igralište kod „Okova“ Starom aerodromu, igralište u Bloku 5 kod vrtića „Suncokrili“, igralište u Vučedolskoj ulici i igralište u Ulici Admirala Zmajevića na Starom aerodromu.\nU toku su radovi na instalaciji i ugradnji tehničke opreme na navedenim lokacijama, a shodno Zakonu o zaštiti lica i imovine, sistemom video nadzora upravljaće Služba za zajedničke poslove Glavnog grada.\nUslijed sve brojnijih primjera otuđenja i devastacije imovine Glavnog grada, posebno parkovskog mobilijara i dječijih igrališta, gradska uprava odlučila je da postavi video nadzor na pomenutim lokacijama. Uvođenje video nadzora doprinijeće očuvanju i zaštiti dječijih igrališta i parkova, ali i efikasnijem sankcionisanju onih koji ubuduće odluče da uništavaju imovinu Glavnog grada i svih građana Podgorice.\nJun, 23. 2020.\nPočinje nova manifestacija “Fitnes dani Podgorice” Vuković: Poslovni savjet veliki korak u pravcu ukupnog razvoja Podgorice


RTS :: Srpski letnji karantin u Moskvi\nVesti Srpski letnji karantin u Moskvi\nponedeljak, 22. jun 2020, 19:19 -> 21:22\nIzvor: Radmila Vojnović\nSrpski letnji karantin u Moskvi\nRadmila Vojnović, novinarka, književnica, profesorka, od kraja devedesetih godina živi u Rusiji, tačnije Moskvi. Svestrana i radoznala duhom, otvarala je mnoga vrata sa namerom da poveže srpski i ruski narod kroz razne kulturne i humanitarne aktivnosti. Autor je deset knjiga, član je Saveza pisaca Rusije i Udruženja književnika Srbije i dobitnica naših i ruskih književnih nagrada. Za RTS prof. Vojnović govori o proteklim mesecima, koje je, kao i mnogi drugi, provela u samoizolaciji, u Moskvi.\nTridesetog marta u Moskvi je uveden strogi karantin, "samoizolacija". Van policijskog časa, za narušavanje ograničenja kretanja do 100 metara od mesta stanovanja, uvedena je novčana kazna od 5000 rubalja (60€) i više. Propusnica, s ličnim podacima i maršrutom do cilja, odnosno svrha putovanja, bila je obavezna. Bez nje nismo mogli u taksi, metro, autobus, tramvaj...obavezna maska, rukavice, 1,5 metar udaljenosti od drugih ljudi, zatvorene su sve institucije (deo je radio onlajn), agencije, uslužni servisi, kafei, restorani.\nApril je bio vreme procvata svih vrsta onlajn usluga i kupovine. Prvi put počela sam da kupujem srpske proizvode distanciono, onlajn, suve šljive, "serbsku brinzu"- sir iz Šapca.\nUoči karantina bila sam na srpskom poselu, s našom etno grupom "Zrele kruške", koju sam pozvala da učestvuje na Međunarodnom festivalu slovenske narodne pesme "Optinska vesna" u drevnom gradu Kozeljsku, nedaleko od slavnog manastira Optina pustinja. Grupa je pripremila odličan program, radovali smo se putu u prelepu Optinu, svesni da je svaki naš nastup u Rusiji doprinos kulturnoj i duhovnoj diplomatiji, prestižu i ugledu Srbije. Bližio se maj, i umesto ukidanja karantina, stigla je vest da se festival odlaže do 25. maja 2021. godine.\nUzgred, gradske vlasti Kozeljska čule su od kolega iz podmoskovskog grada Rošalj da sam posredovala u njihovom bratimljenju sa našim Bratuncem, pa su me zamolili da i njima nađem grad pobratim.\nPočetkom maja stigla mi je i vest iz Murmanska i Olenogorska da se Međunarodni festival slovenske kulture "Vrata Sunca" odlaže do jeseni, i umesto 20. maja, čekaju me sa srpskim učesnicima 12. septembra. Trebalo bi da nastupim u ime Srbije u Oblasnoj dumi Murmanska i održim predavanje o rusko-srpskim kulturno-istorijskim vezama. Novosadski muzičar, i pevač Aleksandar Kočić i deo srpskog KUD Zavičaj iz Moskve trebalo bi da održe koncert, kao i prošle godine.\nČudesno je Koljsko poluostrvo, veliko kao jedna i po Srbija, zeleno, roze i svetlo nebo 365 noći godišnje, sa 111. 500 jezera, laplandskim narodom tundre, puno arheoloških misterija. Prvi sam srpski pisac koji je nastupio na tom čudesnom mestu, ostatku zagonetne Hiporboreje, o kojoj je nadahnuto pisao naš veliki književnik Miloš Crnjanski, a naši mladi igrači i pevači prvi Srbi koji su nastupili na Koljskom poluostrvu. Čuvam u stanu, u Moskvi, kao zenicu oka, ogromni platneni ikonostas svetorodne loze Nemanjića, koju smo nosili na čelu svečane povorke festivala u Olenogorsku. Na molbu gradonačelnika Olenogorska O. Samarskog, našla sam im grad pobratim, srpski grad heroj Drvar, gde smo prvi put u julu 2019. bili s ruskom delegacijom Olenogorska.\nTokom majskog karantina nastavila sam svoju duhovno-kulturnu aktivnost. Pripremila sam poklon, raskošni ručni rad u zlatu, s biserima, iz drevne Kolomne, plaštanicu za srpski narod i hram u Kumanovu, iz Rusije preko Srbije, Krsnim hodom na jesen. Plaštanice su večna duhovno-kulturna veza naših bratskih naroda, od srednjeg veka. Mi smo iz Moskve dobijali plaštanice, putire, svete knjige, i tu tradiciju ja, kao čestica srpskog naroda u Rusiji, negujem i želim da predam kao zaveštanje narednim pokolenjima. Do sada sam iz Moskve, predala sveštene plaštanice u srpski manastir u koncentracionom logoru Jasenovac, manastir Petkovica na Fruškoj gori, Hramu Sv. Georgija, na mestu genocida srpskog naroda u NDH, u selu Drakulić, u Livnu, kapeli srpskim žrtvama u NDH, i Hramu Blagoj Mariji Magdaleni na Banstolu, na Fruškoj gori.\nProleteo je i maj, i moj, kao i karantin mnogih Srba u rasejanju bio je nostalgičan, u znaku srpskih specijaliteta. Polako su nestajale zalihe srpske zimnice, koju pripremam na dači (vikendici) u Čortanovcima na Fruškoj gori, domaći pekmez od kajsija, šljiva, ajvar, kozji sir iz Subotice, i preventivno, za bolji imunitet i aktivaciju energetskih centara, pijuckali smo tatinu rakiju kajsijevaču, dunju, šljivovicu.\nU mom moskovskom stanu, pored spomenika Maksimu Gorkom, nedaleko od Kremlja, uvek miriše na Srbiju. Tu je šajkača, naša zastava, mnogo knjiga na srpskom... moja lavanda, ruzmarin, nana, iz bašte na Fruškoj gori, lečile su nostalgiju tokom karantina, kao i fotografije roditelja i rodbine.\nUkidanje strogog karantina nije nastupilo, kako smo očekivali 1. juna, tek posle pomračenja Meseca, 6. juna objavljeno je da se 9. juna ukidaju propusnice, ograničenje kretanja do 100 metara od mesta stanovanja, otvoreni su frizerski saloni, posete grobljima, dozvoljene su samo probe, ali ne i predstave u pozorištima, otvorene neke zanatske radnje, deo agencija, društvene organizacije, samoposluživanje na letnjim verandama, ali ne restorani i kafei. I dalje je obavezno nošenje maski, rukavica, distanca 1,5 metra u zatvorenom prostoru, u redu. U metrou i drugom gradskom prevozu, označeno je obavezno prazno mesto između 2 putnika.\nŠto se tiče međunarodnog saobraćaja, očekuje se početak postepenog ukidanja karantina posle 15. jula. Nadamo se da će Srbija biti na spisku prvih 15 zemalja, sa kojima će Rusija uspostaviti avionski saobraćaj.\n16. juna u Moskvi su ukinuli karantin zubarskim ordinacijama, otvorene su biblioteke, zoološki vrtovi, galerije, dozvoljeni sportske utakmice, ali uz 10% publike.\nNajavljeno je da će uoči Parade u čast Pobede 1945-2020, godine, 23. juna, biti otvoreni restorani, bazeni, teretane, sportski tereni, klubovi, zabavišta, centri socijalne zaštite, dečija igrališta i klupe po gradu, i omiljena zabava svih nas, slobodna plovidba turističkih brodova po reci Moskvi.\nMi, Srbi u Moskvi smo oduševljeni, kao i Rusi, što naše elitne jedinice učestvuju u Paradi pobede velikog SSSR, u gradu heroju Moskvi, i nadamo se da je taj veliki gest korak u jačanju vojne, političke, ekonomske i kulturne saradnje sa Rusijom, koja je garant očuvanja političkog i teritorijalnog integriteta Republike Srbije i Republike Srpske.\nŠto se tiče škola i univerziteta, oni ostaju pod karantinom, rade onlajn, do septembra. U Moskvi praktično sve gradske službe rade onlajn, na portalima gradskih službi mogu da se obave sve moguće operacije, plate komunalni računi, čak se i glasa onlajn.\nZvanično, u Rusiji je registrovano 477000 zaraženih korona virusom, od toga u Moskvi 197000. Umrlo je 6000 ljudi, od tog broja, polovina, 3000 u Moskvi. Ove cifre govore da nije bilo pandemije (5% zaraženih u Rusiji bilo bi 7,5 miliona ljudi). U svakom slučaju, 2020. godina je izuzetno teška, kao i sve godine u kojima je 6 sunčevih i mesečevih pomračenja. Tako je bilo u godinama početka Prvog, Drugog svetskog rata, revolucije, raspada SSSR, i dalje u istoriju, to su teške epohalne promene civilizacijskih paradigmi.\nSvim Srbima u Srbiji i rasejanju želim prijatno leto, odmor od karantina, a našim dragim ruskim prijateljima, uvek preporučujem za odmor naše banje, seoski turizam, poklonička putovanja, i obilazak naših prelepih gradova i nacionalnih parkova.


Za štopera Crvene zvezde, Aleksandra Dragovića postoji interesovanje kod klubova iz Italije, Turske i Japana, a najviše je „zagrizao“ turski Trabzon.\nCrvena zvezda dugo nije imala stub odbrane u vidu Aleksandra Dragovića.\nČovek koji ne samo da zatvara sve u odbrani, već i saigrače čini boljim pokazuje da bez problema može igrati u mnogo kvalitetnijim ligama.\nSigurno je da će njegov ostanak biti prioritet čelnih ljudi Zvezde, ali to neće biti nimalo lako. Naime, nove informacije govore da su za štopera Zvezde veoma zainteresovani klubovi iz Italije, Turske i Japana.\nPrema najavama „MaxBet sporta“, najviše je zagrizao sada već izvesno novi šampion Turske, Trabzon. Turski klub je još u januaru želeo igrača Zvezde ali tada nije bio na prodaju. Čelnici Trabzona će pokušati i na leto, ali će isto učiniti i Bešiktaš.\nDragović je u martu napunio 31 godinu i može još da igra na visokom nivou. Stav ljudi u Zvezdi je da on treba ostati još jednu sezonu u crveno-belom, ali s obzirom na činjenicu da če na adresu šampiona Srbije stići brojne ponude za sjajnog štopera, Zvezda će biti na slatkim mukama.\nSrbija 17 аprilа, 2022\nStanković ne zna za poraz u duelima...


POTPISAN SPORAZUM O SARADNJI NARODNE SKUPŠTINE RS I PRIVREDNE KOMORE SRBIJE: Parlament će u radu svojih odbora na pripremama zakonodavnih akata imati i predstavnika Komore, a PKS će, takođe, imati učešće u pripremi i organizovanju javnih slušanja predloga zakona\nPredsednica Narodne skupštine Republike Srbije Maja Gojković i predsednik Privredne komore Srbije (PKS) Marko Čadež potpisali su Sporazum o saradnji između parlamenta i Komore....\nPredsednica Narodne skupštine Maja Gojković ukazala je da je Sporazum potpisan na inicijativu Komore, a da su na tekstu sporazuma radili zajedno, kao i da on pokazuje koliko Narodna skupština poštuje segment privrede u državi.\n"Potpisivanjem sporazuma pokazali smo koliko je važna saradnja Narodne skupštine i privrede i koliko je važna i saradnja Komore sa parlamentom na pripremi zakonskih akata koji u krajnjoj meri i odlučuju o tome da li će privrednici, kako domaći tako i strani, osetiti da je u našoj državi povoljna zakonodavna klima za investiranje", rekla je Gojković nakon potpisivanja Sporazuma.\nKaže da će privrednici oceniti i koliko uvažavamo strane investitore koji imaju nameru da u budućnosti posluju u našoj državi, a kojima je bila potrebna sigurnost koja se, navodi Gojković, pokazuje tim Sporazumom.\n"Bitan sektor biće i naša zajednička saradnja u parlamentarnoj diplomatiji, gde se ukazala potreba da u predstavljanju Srbije i u razgovorima koje imamo sa predstavnicima izvršne vlasti i privrede u državama u koje odlazimo u zvanične posete nedostaju informacije o privredi naše zemlje", ukazala je Gojković.\n"To će biti dobra prilika da se Srbija predstavi političarima iz celog sveta i sa svojim privrednim mogućnostima", podvukla je Gojković.\n"Privreda ovim Sporazumom dobija mogućnost da svoje argumente iznosi poslanicima koji učestvuju i diskutuju o zakonskim okvirima koji se tiču privrede. Tu vidimo kao jedan od najvećih prednosti PKS da pokaže argumente kako određeni zakonski okviri funkcionišu u svakodnevnom poslovnom ambijentu i gde su problemi koji možda poslanici ne vide, ali članovi PKS vide", ukazao je Čadež.\nOvim je, navodi Čadež, Narodna skupština pokazala da ima potrebu da donosi zakonodavni okvir onakav kakav je potreban građanima i privredi.\n"Osim saradnje u odborima, pododborima, telima, u pripremi materijala, organizovanju javnih slušanja, nama je važan aspekt parlamentarne diplomatije, jer želimo da srpska delegacije u zvaničnim posetama u svetu bude i ambasador srpske privrede", podvukao je Čadež.\nZato će, kaže on, PKS uvek biti spremna da dostavi srpskoj delegaciji podatke o ekonomskoj saradnji dve zemlje u kojoj će boraviti, ali i konkretne informacije šta Srbija i njene kompanije toj zemlji mogu da ponude.


Električna verzija legendarnog Mini Cooper-a | PC Press\nElektrična verzija legendarnog Mini Cooper-a\nMini je još jedan proizvođač automobila koji je prihvatio budućnost električnih vozila. Na ovogodišnjem događaju, New York Auto Show, proizvođač automobila će predstaviti Classic Mini Electric koji predstavlja upravo ono što mu ime kaže: legendarni model Mini Cooper koji je elektrifikovan.\nMini nije bio darežljiv po pitanju detalja oko električnog pogona, tako da nismo sigurni koliko snage ima ili kolikog je kapaciteta baterija. Ovaj automobil je uglavnom namenjen promovisanju Mini brenda tokom New York Auto Show-a i pomogne u podizanju svesti o Mini Electric konceptu koji će ući u proizvodnju u fabrici u Oxford-u naredne godine. Mini veruje da su vozila na električni pogon rešenje za uobičajene probleme sa kojima se vozači danas suočavaju – slično tome kako je originalni Cooper bio rešenje za nedostatak goriva. Karakteristike električnih pogonskih agregata, to jest kompaktne dimenzije, jednostavan dizajn i responzivan obrtni momenat, takođe ih čine savršenim za Mini, brend koji ceni kompaktnost i male dimenzije. Mini kaže da električni motor u klasičnom Mini Electric-u „pruža novu dimenziju nepogrešivog osećaja go-karta koji je pomogao da se britanski mali automobil proslavi širom sveta u originalnom obliku”.\nNažalost, klasični Mini Electric je izložbeno vozilo koje će biti samo na sajmu automobila u Njujorku (New York Auto Show 2018) od 30. marta do 8. aprila. S druge strane, očekuje se da će Mini predstaviti proizvodnju automobila sa dvoje vrata i bez krova koji se otvara, a koji se zasniva na ovom Mini Electric modelu, krajem ove godine, koji će pronaći svoj put do prodajnih salona u 2019. godini.\nTagovi: električna vozila, Engleska, Izložba automobila, Mini, Mini Cooper, Mini Electric, New York Auto Show 2018\n← Siren – prvo digitalno biće\nŠest Gejtsovih saveta za studente →


Nastup izabranika Aleksndra Stanojevića, navijači će moći da prate uživo putem prenosa dveju televizija.\nDirektan prenos je obezbeđen na prvom kanalu RTS, kao i prvom programu Arene sport.\nCrno-beli u Rusiji imaju priliku da nastave sjajan niz ovosezonskih rezultata, pošto na pet utakmica u svim takmičenjima, imaju isto toliko pobeda, uz gol razliku 13:0. Od toga su dve pobede bile u Evropi, protiv Dunajske Strede.\nPobednik ovog duela će u narednoj rundi igrati sa boljim iz dvomeča Santa Klara (Portugalija) – Olimpija Ljubljana (Slovenija).


24-04-2019 17:07 Ratni izveštaji Naoružanje Svet Planeta\nMoskva će ovog leta početi sa isporukom svojih raketnih sistema S-400 u Tursku, izjavio je šef ruske državne agencije za trgovinu oružjem.\nDogovor se nastavlja po planu, s obzirom na to da Ankara ignoriše pritisak svog saveznika SAD.\nAleksandar Mikeev iz ruske državne firme za izvoz oružja Rosoboronekport izjavio je u sredu ruskim medijima da su sva pitanja "rešena", a Rusija i Turska sada rade na izvršenju.\n"Isporuka će krenuti u julu", rekao je on.\nRanije ovog meseca, predsednik Vladimir Putin naredio je ubrzanje pošiljke S-400 u Ankaru.\nTurska je odlučila da se drži ugovora uprkos intenzivnom pritisku saveznika iz Vašingtona da odbaci sporazum sa Rusijom.\nAmerički zvaničnici i zakonodavci rekli su da će kupovina oružja koje proizvodi ruska industrija ugroziti bezbednost NATO-a.\nPentagon je suspendovao isporuku borbenih aviona F-35 u Tursku, rekavši da Ankara neće dobiti obećane avione, osim ako odbije da preuzme S-400.\nTurski zvaničnici su u međuvremenu snažno odbacili sve pokušaje da se dogovor sa Rusijom poremeti i insistirali na tome da je zemlja slobodna da kupi oružje od koga god želi.\nMinistar spoljnih poslova Mevlut Čavušoglu tvrdio je da Ankara može da naruči još ruskih S-400 ako Pentagon odbije da proda američki raketni sistem Patriot Turskoj.\nPročitajte OVDE kako puca FK-3, pogledajte video.


China Customized Home Appliance Prototype Manufacturers & Suppliers & Factory - Jeftini kućni aparati Prototip napravljeni u Kini - Fit Precision Mould Co., Ltd\nDom > Proizvod > Brzo izrada prototipova > CNC Obradni prototip usluga\nPrototip kućnog aparata Prototip Rapid prototip (RP) tehnologija je napredna tehnologija proizvodnje razvijena devedesetih godina prošlog vijeka, jedna je od ključnih tehnologija za razvoj novih proizvoda i proizvodnih preduzeća, promovisanje inovacija proizvoda, skraćivanje razvojnog ciklusa novih proizvoda i poboljšanje proizvoda. ..\nBrza prototipa (RP) tehnologija je napredna tehnologija proizvodnje koja je razvijena devedesetih godina prošlog veka, jedna od ključnih tehnologija za razvoj novih proizvoda i proizvodnih preduzeća, promovisanje inovacija proizvoda, skraćivanje razvojnog ciklusa novih proizvoda, poboljšanje konkurentnosti proizvoda ima pozitivan uloga u promociji. Od dolaska ove tehnologije, široka je primena u prerađivačkoj industriji u razvijenim zemljama, i dovodi do tehničke oblasti nastanka.\nRP tehnologija će biti složen trodimenzionalni entitet u seriju diskretnih procesnih slojeva obrade, u velikoj mjeri smanjuje poteškoće obrade, ima sljedeće karakteristike:\n1. Ceo proces brzog prototipovanja, pogodan za moderno žestoka tržišta; Trodimenzionalni entitet može napraviti bilo koji složeni oblik;\n2. Direktni pogon CAD modelom, dizajn i izrada visoko integrisanih, intuitivnih i jednostavnih modifikacija obezbeđuje dobar ambijent za savršen dizajn dizajna proizvoda; Proces kalupa bez posebne instalacije, kalupa, alata, štedi troškove i skraćuje proizvodni ciklus.\n3. Visoka integracija tehnologije, neizbežni ishod razvoja moderne nauke i tehnologije je sveobuhvatna primena visoke tehnologije sa različitim karakteristikama.\n4. Gore navedene karakteristike određuju da je tehnologija RP uglavnom pogodna za razvoj novih proizvoda, brzo proizvodnju pojedinačnih delova i sitnih dijelova, proizvodnju složenih oblika, oblikovanje i proizvodnju kalupa i modela, ali i pogodnu za proizvodnju tvrdih materijala za preradu, dizajn oblika, kontrola, kontrola montaže i brzo reversno inženjerstvo.\nHot Tags: prototip kućnog aparata, Kina, proizvođači, dobavljači, fabrike, jeftini, prilagođeni, citati, izrađeni u Kini\nPoklopac automatskog poklopca baterije\nKonzola za livenje lampe\nLivenje opreme za sportsku opremu


Vesti online / Vesti / Srbija / Đurić: Ako Priština formira vojsku, Kfor treba da je razoruža\n- Formiranje takozvane vojske najdirektnije je upereno protiv cele Srbije - rekao je Đurić za RTS.\nOn je podsetio da se u Rezoluciji SB UN 1244, u Tački 9, Stavu B, navodi da je obaveza Kfora i NATO-a na KiM "demilitarizovanje tzv. oslobodilačke vojske Kosova i drugih naoružanih grupa kosovskih Albanaca".\nPrema njegovim rečima, važno je da se spreči formiranje tzv. vojske jer se time region gura preko ivice.\n* Zeri: Zakoni o transformaciji KBS pred poslanicima 14.12.\n* KFOR zaustavio kombi iz Srbije zbog robe "bez pokrića"\n* Veselji: Kosovo dobija vojsku u decembru\nPodsetivši da je potpredsednik kosovske vlade Enver Hodžaj kazao da Priština radi na stvaranju pakta protiv Srbije sa drugim zemljama u regionu, mada je potom rekao da taj naslov nij baš tačan, Đurić je kaza da suština ostaje.\n- Takva vojska služila bi isključivo za konflikte sa Srbima na KiM, sa Srbijom, za zaštitu i zauzimanje onoga što smatraju nezavisnom državom Kosovo i za takve paktove kakve sanja i pravi Enver Hodžaj - ocenio je Đurić.\nOn je istakao i da je Priština bukvalno obrisala pod sa nastojanjima evropskih predstavnika da ih urazume i da ukinu diskriminatorsku taksu.\nĐurić je naveo da je cilj tih mera Prištine, upada Rosu, progona Srba i svega što preduzimaju, da se Srbi u potpunosti proteraju sa KiM, da se Srbija natera da, kako kaže Haradinaj, bezuslovno prihvati neku vrstu političke kapitulacije i prizna nezavisnost.\n- Oni drže Srbe na Kosovu kao taoce i vrše pritisak na Beograd - naglasio je Đurić.\nNa pitanje da li su te mere pritisak i na Brisel kako bi dobili viznu liberalizaciju, on kaže da su Albancima, a i delu međunarodne zajednice, Srbi krivi za sve, i za to što nisu dobili viznu liberalizaciju i za sve ostalo, a da međunarodna zajednica pokušava da izjednači odgovornost Beograda i Prištine, i krivi Srbiju za Interpol, preneo je Tanjug.\n- Kažu, nisu u redu mere Prištine, ali ni Beograd nije podržao nezavisnost. Srbija ne da nema obavezu, već će se aktivno boriti da sačuva svoj teritorijalni integritet, boriće se za život i opstanak - poručio je Đurić.


RTS :: Ko kroji Zakon o studentskom organizovanju\nDruštvo Ko kroji Zakon o studentskom organizovanju\nsreda, 31. jan 2018, 22:50 -> 23:05\nKo kroji Zakon o studentskom organizovanju\nVeć godinama studentske organizacije sa resornim ministastvom pokušavaju da sastave Zakon o studentskom organizovanju. Studentska unija Srbije dobila je sredstva za projekat i svoja rešenja predstavila između ostalog i na javnoj raspravi na fakultetu u Kragujevcu, što je izazvalo zabunu među studentima - ko piše i kako predstavlja predlog Nacrta zakona o studentskom organizovanju.\nNi pre desetak godina nisu uspeli da usaglase stavove, pa je tadašnji ministar prosvete rekao da će taj posao umesto akademaca obaviti Ministarstvo. U okviru Tempus projekta 2012. godine napravljen je predlog zakona koji nikada nije usvojen.\nA onda Studentska unija dobija novac od Ministarstva prosvete za Kreiranje i promociju predloga Zakona o studentskom organizovanju. Otvaraju i, kako su je nazvali, javnu raspravu.\nAleksandar Ostojić iz Studentske unije Srbije kaže da etimološki nije bitno, reč koju su upotrebili.\n"Cilj je bio da se na nekim javnim skupovima koje mogu biti i javne diskusije prikupi što veći broj ljudi koji nisu učestvovali - nisu bili deo same radne grupe", kaže Ostojić.\nJavne rasprave, međutim, može da bude tek na predlog nadležnih institucija.\nBorjan Soković, student prorektor Univerziteta u Beogradu rekao je da se Zakon o studentskom organizovanju ne može se raditi bez studentskih predstavničkih tela.\n"U ovom trenutku imamo situaciju da jedna organizacija, mimo predstavničkih tela, pokušava da imputira svoje rešenje kao rešenje na nivou Republike, što mislim da je loše", kaže Soković.\nIako su se svojevremeno dogovorili o zajedničkim strateškim koracima, u cilju boljeg zastupanja intresa studenata, saradnja ne postoji. A i SUS I SKONUS su članice Evropske studentske unije. Studentska konferencija univerziteta Srbije koja zastupa interese preko 200.000 studenata i sama priprema nacrt.\n"Mi imamo pripremljen dobar deo tog nacrta zakona, taj zakon ne samo da bi rešio dosta problema i rešio politička mešanja u studentskoj organizaciji - on bi u mnogome i zaštitio studentske organitacije i studentske institucije od pritisaka akademske javnosti", rekao je Milan Savić predsednik SKONUS-a.\nDržavni sekretar Ministarstva prosvete Vladimir Džamić kaže da Ministarstvo nije formiralo radnu grupu za izradu Zakona o studentskom organizovanju.\nU trenutku kada dođe na dnevni red formiraće je i pozvati predstavnike svih studentskih organizacija da učestvuju u izradi Nacrta zakona o studentskom organizovanju.


Komora MSPP – Komora malih i srednjih preduzeca i preduzetnika » Zahtev Privredne komore MSPP\nObjavljeno 27 feb 2016\nZanatlije i mala preduzeća da se oslobode nadoknade za legalizaciju\nKao što je već nekoliko puta Privredna komora malih i srednjih preduzeća i preduzetnika i naglasila zanatlije i MSP novim zakonom o komorama nemaju više kome da se obrate. Još jedna potvrda je i apsurd i nelogičnost koji po novom Zakonu o ozakonjenju zanatlija za legalizaciju 3 i srednje preduzeće za 500 metara kvadratnih plaćaju istu nadoknadu.\nZbog toga Privredna komora MSPP zahteva da se zanatlije i preduzetnici za legalizacija do 100 m2 oslobode svake nadoknade a da se onima koji legalizujeu do 500 m2 sadašnje cene smanje na 10% od predložene radi podsticaja domaćeg tržišta a u skladu sa više nego izdašnim podsticajima za strane ulagače.\nOvo bi bio jedan od podsticaja o kojima se država već neko vreme zalaže a PKS na žalost samo deklarativno promoviše.\nSa ovim zahtevom Privredna komora MSPP obratiće se predsedniku Vlade gospodinu Aleksandru Vučiću i ministarstvima privrede i građevine.


Instagram alatke za poslovne korisnike - Instagram Business Tools | PIN consulting\nInstagram je se i te kako pokazao kao odlično sredstvo u biznisu prvi povezivanju brenda sa publikom!. Uskoro ćemo imati priliku da znatno dublje zagledamo u ove detalje!\nInstagram je zvanično najavio nove alatke za biznis korisnike, uključujući nove biznis profile, analitiku i mogućnost kreiranja reklame kroz samu aplikaciju. U ovom blogu imaćemo uvid u sve detalje nove sfere Instagrama. Pa, da počnemo:\nBiznis profili biće potpuno besplatni, a namenjeni su svima koji ovu platformu koriste kako bi predstavili svoje poslovanje. Kao što smo pisali u prethodnim blogovima, brendovi će moći da izaberu kako žele da komuniciraju sa svojim mušterijama (poruka, mejl ili poziv) kada kliknu na kontakt taster.\nDa biste posedovali biznis nalog moraćete da posedujete i Facebook stranicu, a ovakva odluka je logična ako uzmete u obzir sistem naplate oglašavanja koji će kao i do sada funkcionisati preko Facebook-a.\nKontakt taster će biti smešten pored tastera za praćenje i davaće korisnicima mogućnost da stupe u kontakt sa brendom ili zatraže smernice ka lokaciji na kojoj se brend nalazi.\nLokacija će biti istaknuta ispod linka ka sajtu, i klikom na nju dobićete uvid u mapu na kojoj će ista biti istaknuta, a imaćete i mogućnost da dobijete smernice ka toj lokaciji.\nStatistika će omogućiti uvid u detalje koji su kapitalni za biznis korisnike, od toga ko su njihovi pratioci do toga kakav performans je koji post ostvario, a sve sa ciljem da korisnici ove alatke kreairaju što relevantniji i kvalitetniji sadržaj.\nUvid u statistiku sadržaće jedinice kao što su top postovi, reach, impression i generalno uvid u svu interakciju sa pratiocima kao i njihove osnovne podatke (godine, pol, lokaciju). Statistika će pokazivati i trenutnu lokaciju vaših korisnika, kao i predloge za vreme koje je najpogodnije za objavljivanje novog sadržaja. Na slici možete videti kako će izgledati statistika na IOS uređajima:\nJoš jedna novina za biznis korisnike je mogućnost sponzorisanja regularnih postova preko same aplikacije.\nDa bi ste zpaočeli sponzorisanje moraćete da izaberete post, ciljnu grupu, budžet i vremenski period tokom kog želite da reklamirate svoju objavu.\nNovi sistem sponzorisanja objava biće veoma jednostavan kako bi se potencijalni biznis korisnici motivisali da ga što češće koriste. Ono neće nužno biti složeno kao sponzorisanje posredstvom Power Editor-a ili Ads Manager-a, ali će oglašivači imati i mogućnost da definišu i čuvaju svoje ciljne grupe na osnovu njihovih specifikacija sa Facebook-a.\nInstagram Business alatke su tek jedan od načina na koji Instagram želi da olakša razvoj biznisa svojim korisnicima. Alatke će prvo postati dostupne korisnicima u SAD-u, Australiji i Novom Zelando, a do kraja godine bi trebalo da budu dostupne i nama. Sada nam ostaje da saćekamo ove novitete, a u međuvremenu bi trebalo da se za iste dobro pripremimo.\nTags: blog digitalni marketing društvene mreže instagram teamPINconsulting


Jan 8, 2016 Blu-Ray plejeri, Sony\nKompanija Sony predstavila je na CES sajmu nove Blu-Ray Disc plejere koji donose luksuzno bioskopsko iskustvo u vašu dnevnu sobu. Ovi uređaji ne samo da će obradovati sve filmofile slikom vrhunskog kvaliteta, već će svaku scenu dočarati i odličnim zvukom.\nNovi UHP-H1 plejer je prvi Sony plejer za video i audio sadržaj visoke rezolucije. Ovaj uređaj omogućava reprodukciju čistog i realističnog zvuka, bilo da slušate sadržaj sa CD-a, Super Audio CD-a, Blu-Ray diska, lokalne mreže ili onlajn servisa za strimovanje muzike. Sa plejerom možete povezati i USB memoriju sa fajlovima u visokoj rezoluciji, dok vam ugrađene aplikacije kao što je Deezer nude mogućnost za pretragu muzičkih lista. Uz opciju povezivanja sa bežičnim Multi-room sistemima pomoću funkcije SongPal Link, isti sadržaj možete da puštate preko bežičnih zvučnika u svakoj prostoriji.\nZahvaljujući izuzetno čvrstom Frame and Beam kućištu dizajniranim tako da umanjuje mehaničke vibracije postiže se izvanredan kvalitet zvuka i prikaza. Plejer je kompatibilan sa nizom audio kodeka, pa možete uživati u jasnom zvuku fajlova visoke rezolucije kodiranih u kvalitetu 192kHz/24-bit i Double DSD formatu (5,6MHz). Dvokanalni analogni audio izlazni signal koji ide do hi-fi pojačala, zvučnika kućnog bioskopa ili TV trake sa zvučnicima reprodukuje se putem veoma preciznog 32-bitnog 768kHz audio DAC formata koji obezbeđuje jasan, realističan zvuk.\nVećina Blu-ray plejera šalje i audio i video signale do televizora preko istog HDMI priključka, međutim, model UHP-H1 može da ih odvoji i pošalje preko odvojenih HDMI priključaka sa ciljem smanjivanja elektromagnetnih smetnji za još bolji kvalitet zvuka. Tu je i Audio Direct funkcija koja daje prioritet audio signalima, gasi video izlaz plejera, kao i ekran prednjeg panela za vrhunski kvalitet zvuka i potpuni užitak.\nUgrađena Bluetooth tehnologija omogućava vam da u privatnosti uživate u filmskoj muzici, numerama sa diska ili muzičkih servisa uz par bežičnih slušalica, a kako Sony LDAC tehnologija utrostručuje količinu podataka prenesenih preko Bluetooth mreže, zvuk je izuzetno detaljan čak i tokom bežičnog slušanja.\nBilo da gledate filmove, slušate omiljeni CD ili pesme u MP3 formatu, DSEE HX tehnologija proširuje frekvencije uzorkovanja audio izvora i njihovu dubinu preko originalnih vrednosti približno do kvaliteta HD zvuka pružajući veću vernost i frekventni raspon zvuka.\nKvalitet video sadržaja takođe nije zanemaren, jer model UHP-H1 poboljšava kvalitet Blu-ray filmova u Full HD rezoluciji na 4K 60p format, dok funkcija SuperBitMappingV dodatno unapređuje prikaz i unosi živopisnost u vašu filmsku kolekciju.\nKompanija Sony predstavila je i model BDP-S6700 sa funkcijom povećanja rezolucije Blu-Ray filmova na 4K UHD prikaz. Takođe, ovaj plejer se može jednostavno uklopiti u bežični Multi-room sistem uz funkciju SongPal Link, a nudi i pristup servisima za strimovanje muzike kao što je Deezer. Za poseban ugođaj, na raspolaganju je Bluetooth standard koji uz LDAC tehnologiju pruža detaljan zvuk i preko bežičnih slušalica.\nNovi UHP-H1 plejer za audio i video sadržaj visoke rezolucije, kao i BDP-S6700 Blu-ray plejer sa funkcijom povećavanja rezolucije na 4K biće dostupni od polovine 2016. godine. Pune specifikacije uređaja UHP-H1 možete pogledati ovde, dok specifikacije uređaja BDP-S6700 možete videti ovde.


Pomoći životu tamo gde on počinje - Vesti - EULEX - European Union Rule of Law Mission in Kosovo\nNaslovna Služba za medije i javno informisanje Vesti Pomoći životu tamo gde on počinje\nPomoći životu tamo gde on počinje\n30. januar 2015. god.\nKosovo ima najveću stopu smrtnosti novorođenčadi u Evropi. Tome velikim delom doprinosi nedostatak osnovne opreme koja je neophodna za dijagnostifikovanje ranih zdravstvenih problema kod novorođenih beba.\nOrganizatori akcije ''Vozite bicikl za Kosovo'' diretktno su sarađivali sa dobrotvornom organizacijom ''Akcija za majke i decu'' kako bi nabavili hematološki analizator za odeljenje neonatologije ovde u Prištini. Ovaj uređaj će omogućiti brzo dijagnostifikovanje problema u krvi novorođenčadi i to je vitalan deo opreme u modernoj neonatologiji.\n"Odeljenju je hitno potreban ovaj uređaj kako bismo značajno pobošljšali standarde nege pružene svim bebama na Kosovu" objašnjava Mark Dikson, jedan od organizatora akcije ''Vozite bicikl za Kosovo''.\nGlavni cilj organizatora akcije ''Vozite bicikl za Kosovo'' bio je da se prikupi što je moguće više novca, a prikupljeno je 10,000 Eura što će omogućiti nabavku preko potrebne medicinske opreme.\nZahvaljujući posvećenosti biciklista, pomoći brojnih dobrovoljaca i pomoći koju je pružila Kosovska policija, predviđeni iznos je bio prikupljen i postignut je cilj nabavke medicinske opreme.\nDanas, tokom skromne ceremonije primopredaje na odeljenu za neonatologiju Univerzitetskog kliničkog centra u Prištini, ovaj vitalan deo opreme uručen je odeljenju za neonatologiju.\n"Ovo je bio jedan dugogodišnji projekat koji je pokrenut u januaru 2014. godine, a u njmu su učestvovali svi učenici akcije ''Vozite bicikl za Kosovo za decu'', kako biciklisti tako i pomoćni članovi, kojima je bilo drago što danas mogu ovaj veoma važan uređaj da uruče bolnici", kaže Mark.\nDirektorka odeljenja za neonatologiju, Minevere Hodža je, izražavajući svoju zahvalnost na podršci organizatorima akcije ''Vozite bicikl za Kosovo'' i NVO ''Akcija za majke i decu'', rekla da će donacija te mašine biti od velike pomoći odeljenju za neonatologiju UKCP-a.\n"Ova oprema nam omogućuje da vršimo veoma brze analize krvi novorođenčadi iz veoma malih uzoraka krvi. Do sada smo uzorke na analizu slali drugim laboratorijama unutat UKCP, pa čak i privatnim laboratorijama u Prištini, ali su rezultati često kasnili ili bili čak i pogrešni. Ova mašina je veoma laka za korišćenje i može veoma rano da potvrdi dijagnozu novorođenčeta putem analize krvi," kaže g-đa Hodža, naglašavajući da će ova mašina ponoći u spasavanju života beba.\nMrika Aljiu, izvršni direktor dobrotvorne organizacije ''Akcija za majke i decu'', naglasio je da će dobrotvorna akcija nastaviti da pruža podršku ovakvim inicijativama i naglasio je da je kompanija za proizvodnju medincinske opreme 'KEIS' gde je ta mašina nabavljena, takođe donirala prateču medicinsku opremu za tu mašinu (reagense i drugi prateći materijal).\nAkcija ''Vozite bicikl za Kosovo za decu'' sada namerava da ponovi taj događaj i u 2015. godini jednom četvorodnevnom biciklističkom turom od 640 km po Kosovu koja če biti održana od 4-7 of juna. Detalje možete pronaći na fejsbuk strani ''Cycle Kosovo for Children 2015''.\n"Posebno smo zainteresovani za učešće lokalnih učesnika, bilo kao biciklista ili članova pomoćnog tima," kaže Mark.


Predstavljena publikacija o medijskoj pismenosti na EPRA sastanku | REM\nPredstavljena publikacija o medijskoj pismenosti na EPRA sastanku\n31. maj 2019. 08:06:01\nPredstavnici Regulatornog tela za elektronske medije predstavili su u Sarajevu na sastanku Evropske platforme regulatornih tela (EPRA) publikaciju o medijskoj pismenosti „Regulatorna tela za elektronske medije i medijska pismenost“ ispred 53 evropske zemlje i predstavnika međunarodnih organizacija.\nOva publikacija objavljena je u okviru projekta Evropske unije i Saveta Evrope „Jačanje pravosudne ekspertize o slobodi izražavanja i medija u Jugoistočnoj Evropi“ (JUFREX) na zahtev REM-a, sa ciljem da predstavi analizu najboljih primera evropske prakse na planu unapređenja medijske pismenosti, sa posebnim fokusom na ulogu regulatornih tela, kao i da definiše preporuke za dalje, potencijalne aktivnosti u Srbiji.\nGeneralni sekretar REM-a Milan Todorović je prilikom predstavljanja publikacije u okviru radne grupe EPRA o medijskoj pismenosti istakao da su zaključci objavljeni u publikaciji posebno aktuelni u ovom trenutku kada je to najbitnija tema naše svakodnevice, a posebno je korisna čitavom regionu koji deli slična iskustva u ovoj oblasti.\nPrvog dana održavanja 49. sastanka EPRA, čiji je domaćin Regulatorna agencija za komunikacije iz Bosne i Hercegovine, razmatrane su i teme zaštita maloletnika u onlajn okruženju, evropska audiovizuelna dela i govor mržnje u medijima.\nOsim 53 zemlje članice koje okuplja ova platforma Regulatora, sastancima prisustvuju predstavnici Evropske komisije, ERGA, Saveta Evrope, Evropske audiovizuelne opservatorije i brojni drugi stručnjaci iz oblasti audiovizuelnog sektora.


Zrenjaninskoj publici predstavljen projekat Ariabica | ZR KLIK\nU okviru muzičkog programa Kulturnog centra Zrenjanina u nedelju, 12. juna predstavljen je projekat „Ariabica“. Na programu su bili barokni biseri Monteverdija, Kačinija, Persela, ali i jedne od retkih poznatih kompozitorki 17. veka, Barbare Stroci. Ovaj repertoar kvintet interpretira u posebno pisanim aranžmanima sa dinamičnim, razigranim, savremenim izrazom, ne gubeći vezu sa originalom. Publika je imala priliku da čuje intrumentaciju koja omogućava spajanje tipične arapske monofonije, zapadnoevropske polifonije i klasične džez harmonije.\nKoncert je organizovan pod pokroviteljstvom Gete instituta (Goethe Institut) iz Beograda a u saradnji sa Kulturnim centrom Zrenjanina.\nProgram „Ariabica“ projektuje ideju kulturne razmene između umetnika različitih muzičkih žanrova. Iza imena krije se spoj barokne arije sa tembrom tradicionalne arapske muzike, uklopljen sa ritmičkim i improvizacionim kvalitetima modernog džeza. Kvintet čine nemačko- tuniski ansambl Beyond Borders i srpska operska pevačica Radoslava Vorgić.\n„Ariabica“ je osnovana u leto 2021. godine i započela je svoju istoriju sa nekoliko koncerata u oblasti Manhajma. Ideja za ovu saradnju, međutim, nastala je 2017. godine tokom učešća na radionici Orient meets Occident u okviru Festivala mladih umetnika u Bajrojtu. Svi muzičari kvarteta Beyond Borders, kao i Radoslava Vorgić, godinama su redovni gosti festivala.


MLADI SPAVAJU DUŽE - Japanorama\nMLADI SPAVAJU DUŽE\n15/07/2020 15/07/2020 / NOVO\nMladi Japanci između 20 i 34 godina starosti odlaze na spavanje ranije i spavaju oko osam časova dnevno, saopšteno je posle istraživanja koje su sproveli kompanije Video research International i Dencu, najveća kompanija za reklame i oglašavanje u Japanu i svetu. To je skoro čitav čas duže, nego što su spavali njihovi vršnjaci pre deset godina, kaže se u ovom saopštenju.\nJedan od razloga ranijeg odlaska na spavanje je ta što veliki broj mladih zaspi dok u krevetu, ili odmarajući se na sofi, pregledaju različite podatke na svom pametnom telefonu. Rezultati istraživanja pokazuju da je sve manje mladih Japanaca koji ostaju da rade do duboko u noć, ili idu da se zabavljaju sa kolegama sa posla, u barovima i noćnim klubovima, kako su to radile ranije generacije. Mladi Japanci jednostavno sada više vole da budu kod kuće.\nPrema rezultatima istraživanja, mladi u Japanu između 20 i 34 godine starosti 2009. su spavali 7 sati i 11 minuta, a tokom 2019. spavali su 7 sati i 55 minuta.\nIstraživanje samo za žene ovog životnog doba pokazuje da su 2009. spavale 7 sati i 19 minuta, a 2019. 7 sati i 59 minuta, više nego njihovi vršnjaci.


Sargsjan za radikalne promene u Jermeniji – NovostiDana.rs\nSargsjan za radikalne promene u Jermeniji\nJEREVAN – Predsednik Jermenije Serž Sargsjan pozvao je danas na radikalne promene u zemlji posle krize, u kojoj je grupa od 20 napadača skoro dve nedelje bila zabarikadirana u policijskoj stanici u Jerevanu.\nSvi napadači su uhapšeni pošto su se juče predali vlastima.\n„Jedna stvar je jasna – proces radikalnih promena u društvenom i političkom životu Jermenije“ mora biti ubrzan, rekao je Sargsjan na sastanku sa predstavnicima civilnog društva, verskim liderima i zvaničnicima vlade.\nSargsjan je istakao da je „tačno da vlasti Jermenije nisu savršene“ i da u zemlji ima mnogo problema i složenih pitanja, ali da je cilj da se oni brzo razreše, prenela je agencija AFP.\nJermenija neće nikome dozvoliti da „podriva osnove naše države“, poručio je Sargsjan, ali i dodao da problemi neće biti „rešavani nasiljem ili oružjem“.\n„Jerevan nije Bejrut, niti Alepo“, kazao je Sargsjan.\nOn je pozvao na sveobuhvatnu i nepristrasnu istragu, kao i na otvoreno suđenje u vezi sa incidentom u Jerevanu, koji je pokrenuo masovne potreste.\nNapadači su pre predaje oslobodili poslednja dva taoca.\nU Jermeniji je situacija bila napeta otkad je grupa naoružanih ljudi zauzela policijsku stanicu u Jerevanu 17. jula, zahtevajući puštanje na slobodu vođe opozicije Žiraira Sefiljana.\nNapadači, koji su u stanici zaplenili arsenal oružja i ubili jednog policajca, uzeli su kao taoce četvoro lekara, koje su postepeno oslobađali.\nVahan Stepanyan/PAN Photo via AP


Slučaj Tomija R. – BiGportal.ba\nKako je domovina Magna karte postala tiranija\nHapšenje i ekspresno izrečena zatvorska kazna zbog „izveštavanja“ o suđenju grupi silovatelja i pedofila u Velikoj Britaniji izazvali su buru nezadovoljstva širom sveta. Iza rešetaka našao se kontroverzni Tomi Robinson, a ekspeditivnost pravosuđa, iako sa zakonskom osnovom, izaziva sumnju u časne namere sistema\nBANDE SILOVATELjA Robinson je u zatvoru završio jer se smatra da je prekršio prethodnu uslovnu kaznu izrečenu zbog sličnog „prekršaja“. Prošle godine je u Kanterberiju osuđen na tri meseca uslovno jer je u sudu snimao dešavanja u vezi sa procesom protiv tridesetak (uglavnom muslimanskih) članova organizovane grupe silovatelja devojčica starosti već od 11 godina. Sada, iako je prvobitno uhapšen zbog „ugrožavanja javnog reda i mira“, osuđen je jer je izveštavao o procesu, protiv slične bande u Lidsu. Poučen prethodnim iskustvom, Robinson je 25. maja bio vrlo pažljiv u tome da ne priđe samoj zgradi suda i da zadrži neophodnu udaljenost, pored toga, izveštavajući o očekivanoj presudi, sve vreme je koristio reč „navodni“ formalno-pravno ne dovodeći u pitanje presumpciju nevinosti, i sve vreme se konsultovao sa policajcima prisutnim na licu mesta kako bi bio siguran da ne krši zakon. Kako su optuženi za gnusne zločine silovanja pristizali u sud, Robinson im je glasno upućivao pitanja, što je uobičajena praksa gotovo uvek kada se radi o nekom slučaju visokog profila bilo gde u svetu. Scena dobro poznata svakom novinaru koji je ijednom izveštavao sa bilo kojeg suđenja, od Specijalnog suda u Beogradu, do Haga.\nPRAVI MEDIJSKI MRAK Ako i prihvatimo da je proces protiv silovatelja u interesu pravde morao biti u medijskom mraku (što je vrlo čudno, jer se širom zapadnog sveta na ovaj način zataškavaju gotovo isključivo procesi kada su optuženi imigranti i manjine, a ne pripadnici većinskog, domicilnog stanovništva), sumnju u pravičnost i u borbu za javni interes baca činjenica da je sudija Džefri Marson Robinsona na 13 meseci zatvora poslao u roku od svega nekoliko sati posle hapšenja i da je medijima zabranio da i o tome izveštavaju. Ovo je utoliko čudnije što u procesu protiv Robinsona nije bilo nikakve porote na koju bi se moglo uticati.


21.08.2021 u 14:01\nOtvara se kružni tok na Trošarini\nPretposlednji avgustovski ponedeljak, kako je najavljeno minulih dana, žiteljima Voždovca donosi jedno saobraćajno olakšanje, otvaranje kružnog toka na Trošarini. Građani su se danima žalili kako se u ovom delu grada odugovlači sa radovima, a onda je Goran Vesić, zamenik gradonačelnika, u međuvremenu na svom fejsbuk profilu objavio da su radnici ubačeni u dodatnu brzinu i da će sve biti gotovo do ponedeljka ujutru, kada je reč o kružnom toku. Ipak, kada se radi o završetku projekta rekonstrukcije i proširenja ulica Save Maškovića i Crnotravske, građani i dalje zameraju da se ne radi dovoljno brzo koliko bi trebalo i da je obnova ovih ulica mogla da bude završena mnogo ranije da je bilo bolje organizacije. Upravo na ovu temu polovinom prošlog meseca za naš list su u Direkciji za\n21.08.2021 u 12:53\nAuto sleteo sa puta u okolini Prokuplja, mladić životno ugrožen\nProkuplje - U okolini Prokuplja jutros oko četiri sata dogodila se saobraćajna nezgoda u kojoj je dvadesetogodišnji vozač putničkog auta „opel korsa” prokupačkih tablica zadobio teške telesne povrede. On je prebačen u Univerzitetsko klinički centar Niš i lekari se bore za njegov život. Za sada je nepoznato kako je došlo do ove nezgode, ali se pretpostavlja da je mladić verovatno usled neprilagođene brzine izgubio kontrolu nad vozilom, prešao na suprotnu stranu i udario u betonsku ogradu, a zatim se vozilo prevrnulo na krov. U automobilu su bila još tri mladić, oni su prošli sa lakim telesnim povredama. Kako nam je potvrđeno u niškom Univerzitetsko kliničkom centru mladić A. S. iz okoline Prokuplja zadobio je teške telesne povrede, trenutno je na respiratoru i lekari se bora za


Panel pred Helsinškom komisijom: Srbija izmedu demokratije i izolacije\nRezultat parlamentarnih izbora u Srbiji biće tesan i gotovo je sigurno formiranje koalicione vlade. Još međutim nije moguće predvideti da li će se glasači, opterećeni pritanjem Kosova, ekonomskom situacijom i sporim napredovanjem prema Evropskoj uniji, opredeliti za demokratsku ili nacionalističku struju. To su na pretresu pred američkom Helsinškom komisijom saopštili predstavnici američkih nevladinih organizacija, koji su se nedavno vratili iz Beograda.\nSrbija je zahvaljujući hrabrosti većeg dela nevladinog sektora, nezavisnim medijima i demokratskoj platformi pojedinih politčkih partija, značajno napredovala u poslednjih osam godina, smatra kopredsedavajući Helsinške komisije, kongresmen Alsi Hejstings. Međutim, on ističe da Beograd i dalje pokušava da se izbori sa ekstremnim nacionalizmom, koji je zaostavština Slobodana Miloševića.\n“Postoji zabrinutost da je proglašenje nezavisnosti Kosova i priznavanje od strane Sjedinjenih Država, većeg dela Evrope i drugih zemalja možda poremetilo već nestabilnu ravnotežu demokratskog napretka i nacionalističke politike. Na parlamentarnim izborima, zakazanim za 11. maj, glasači u Srbiji će imati suštinski izbor - demokratija i evropske integracije s jedne, a nacionalizam i izolacija s druge strane.”\nRegionalni direktor za centralnu i istočnu Evropu u Nacionalnom demokratskom institutu, Robert Bendžamin smatra da trenutna situacija u Srbiji ide u prilog srpskom premijeru i radikalima i naglašava da će izbori biti neizbežno vezani za Kosovo.\n“Američko i evropsko priznanje Kosova, najava Vašingtona da će mu uputiti vojnu pomoć, oslobađajuća presuda Ramušu Haradinaju u Haškom tribunalu naškodiće Tadićevoj demokratskoj i proevropskoj politici. Namera Beograda da održi izbore na kosovskoj teritoriji u srpskim enklavama takodje će pojačati političke tenzije i držati Kosovo na naslovnim stranicama. Sve će to po svemu sudeći koristiti Nikoliću i radikalima.”\nRadikalna stranka, kako navodi Bendžamin, mogla bi imati partnera u aktuelnom srpskom premijeru.\n“Koštunica bi mogao da bude veoma važan u slučaju tesnog ishoda, koji bi postizborne pregovore izjednačio po važnosti sa samim rezultatom izbora".\nIstraživanje javnog mnjenja koje je u periodu od 22. do 26. marta sproveo međunarodni republikanski institute pokazuje da će rezultat izbora biti neizvesan, kaže direktor u tom institutu Lindzi Lojd. On smatra da će radikali ostvariti dobar rezultat na izborima, ali naglašava da je skoro nemoguće da ijedna partija dobije većinu od 50 odsto i da je formiranje koalicione vlade gotovo sigurno.\n“Koalicija Koštuničine demokratske stranke Srbije, Nove Srbije, radikalne stranke i socijalističke partije Srbije je najpopularnija opcija koju podržava 30 odsto. 26 odsto ne zna ili nema mišljenje, dok se 23 odsto opredelilo za Tadićevu koaliciju.”\nIstraživanje je pokazalo i da polovina građana smatra da Srbija ide u pogrešnom smeru, a više od polovine da srpski premijer ne zaslužuje novi mandat. Od političara samo Nikolić i Tadić imaju pozitivni rejting, a 40 odsto ima pozitivno mišljenje o Ratku Mladiću i Vojislavu Šešelju. Kao najveći problem u zemlji se navodi Kosovo, uz ekonomosku situaciju, i građani najviše vjeruju da će Nikolićeva stranka reštiti ta pitanja. Više od trećine ispitanih smatra da Kosovo više nikada neće biti deo Srbije. Velika većina, 79 odsto podržava evropske integracije, ali i smatra da je zadržavanje Kosova važnije od Evropske unije.\nIvana Hauard iz Nacionalne zadužbine za demokratiju kaže da se situacija u Srbiji dramatično promenila i da su sve česći fizički i medijski napadi na aktiviste za zaštitu ljudskih prava i nezavisne medije, koji prolaze nekažnjeno. Takvo ponašanje vlade prema neistomišljenicima bilo je očekivano za vreme režima Slobodana Miloševića, ali je nerazumljivo i neprihvatljivo u zemlji u kojoj vladaju prodemokratske snage, ističe Hauardova.\n“Drugi opasni fenomen, koji nije bio tolerisan ni za vreme Miloševića, jeste postojanje i proliferacija ekstremnih desničarskih grupa.Tim grupama je dozvoljeno ne samo da napadaju aktiviste, vec ih u tome podržava i deo vlade.”\nUčesnici pretresa saglasni su da je uzimajući u obzir trenutnu situaciju najvažnije podržati snage koje se zalažu za demokratsku tranziciju Srbije, kojoj, kako naglašavaju, treba otvoriti vrata za integracije, ukoliko ih želi.


Posetom sajta prihvatate uslove korišćenja navedene u daljem tekstu. Molimo Vas da ih pažljivo pročitate i upoznate se pravilima istih, jer bilo kakvo korišćenje ove internet stranice podrazumeva Vaše prihvatanje uslova i pravila korišćenja navedenih u ovom dokumentu.\nmyWorld d.o.o. Beograd zadržava pravo da izvrši delimične ili potpune promene veb-sajta ili opštih uslova upotrebe, bez prethodne najave. Iz tog razloga, molimo Vas da sledeći put kada posetite naš sajt, ponovo proverite uslove kako biste bili upoznati sa eventualnim promenama do kojih je došlo.\nKorišćenje ovog veb-sajta privrednog društva myWorld d.o.o. Beograd („myWorld“) vrši se u skladu sa ovim Uslovima korišćenja. Za Cashback World članove dodatno važe i primenjuju se i Opšti uslovi poslovanja i svi dodatni pravni dokumenti. Osim toga, za partnerske firme dodatno važe i primenjuju se Ugovor za partnerske firme i svi dodatni pravni dokumenti.\nKorisnici ovog veb-sajta izjavljuju da su saglasni sa ovim Uslovima korišćenja i slažu se s tim da myWorld ni u kom slučaju ne može biti odgovoran za bilo kakvu štetu nastalu korišćenjem ovog veb-sajta. myWorld će uložiti sav svoj trud da na ovom veb-sajtu prezentuje tačne i potpune informacije. Međutim, objavljeni podaci i informacije na ovom veb-sajtu su bez garancije kompletnosti, pouzdanosti, blagovremenosti ili tačnosti. Korisnici ovog veb-sajta slažu se s tim da pristup i kompletno korišćenje ovog veb-sajta i njegovih sadržaja vrše na vlastiti rizik. myWorld i/ili treće lice koje učestvuje u pisanju, produkciji ili prenošenju ovog veb-sajta ne odgovara ni za kakvu štetu koja proizađe iz pristupa ili nemogućnosti pristupa ovom sajtu, iz korišćenja odnosno nemogućnosti korišćenja ovog sajta ili zbog eventualnih grešaka ili propusta u njemu, ili kao rezultat činjenice da ste se oslonili na informacije date na ovom veb-sajtu. myWorld ne prihvata odgovornost za bilo koji gubitak prouzrokovan virusima koji mogu zaraziti Vaš kompjuter ili bilo koju drugu imovinu kroz upotrebu, pristup ili preuzimanje bilo kog materijala sa ovog veb-sajta. Ukoliko odlučite da preuzimate materijal sa ovog veb-sajta, činite to na sopstvenu odgovornost.\nSvi slikovni, tekstualni i zvučni fajlovi, kao i animacije, video-snimci itd. i svi drugi sastavni delovi ovog veb-sajta zaštićeni su autorskim i srodnim pravima, kao i drugim pravima intelektualne svojine, i ne mogu se, bez prethodne izričite pisane saglasnosti myWorld-a, u potpunosti niti delimično distribuirati, preuzeti, modifikovati, ponovo koristiti, preusmeriti ili na drugi način upotrebiti.\nmyWorld zadržava pravo da isključi osobe\nsa servisa i/ili sa mejl servisa ukoliko postoji dobar razlog za to. Za bilo kakve nezakonite aktivnosti ili informacije putem elektronskih upućivanje na druge ponude na World Wide vebu, kao i za sadržaje objavljene na našim forumima od strane ovlašćenih trećih lica, odgovornost myWorld-a postoji samo u slučaju da je imao stvarna saznanja i ako nije blagovremeno reagovao uklanjanjem informacija ili blokadom pristupa takvim informacijama. Diskriminišuće, uvredljive, moralno neispravne i nezakonite sadržaje myWorld može u svakom trenutku da ukloni. myWorld zadržava pravo da Vas isključi sa sajta i da Vam ne pruža usluge i/ili ne vrši isporuke, ako za to postoje opravdani razlozi.\nRado ćemo odgovoriti na Vaša pitanja u vezi sa ovim Uslovima korišćenja i sa Opštim uslovima poslovanja ako nam se obratite na sledeću adresu:\n1. Privredno društvo myWorld d.o.o. Beograd ne preuzima nikakvu garanciju za aktuelnost, korektnost, kompletnost, zakonitost i/ili kvalitet prezentovanih informacija. To takođe važi i za sve proizvode i usluge koji se nude na ovom veb-sajtu, uključujući opise proizvoda, cene, kao i prezentovane informacije o ugovornim partnerima privrednog društva myWorld. Tehničke greške i/ili radovi na održavanju, kao i drugi razlozi (npr. ponovno pokretanje veb-sajta) mogu dovesti do kraće ili duže nemogućnosti pristupa sajtu. Privredno društvo myWorld ne preuzima nikakvu garanciju za mogućnost korišćenja ni dostupnost veb-sajta. Sve ponude su slobodne i neobavezujuće. Privredno društvo myWorld izričito zadržava pravo da bez posebne najave izmeni, dopuni, izbriše neke delove veb-sajta ili kompletnu ponudu, ili da povremeno ili definitivno obustavi oglašavanje.\n2. Zatim, privredno društvo myWorld nije odgovorno ni za hiperlinkove ni za njihov sadržaj. Privredno društvo myWorld ne preuzima nikakvu garanciju za aktuelnost, korektnost, kompletnost, zakonitost niti kvalitet hiperlinkova. Svaka odgovornost leži na provajderu povezanog veb-sajta. Privredno društvo myWorld nema nikakvog uticaja na aktuelan niti budući dizajn, na sadržaje niti na autorstvo hiperlinkova. Zato je odgovornost privrednog društvo myWorld ovim isključena u vezi sa sadržajem svih hiperlinkova, onih koji su izmenjeni nakon kreiranja linka, kao i od stranih zapisa – u knjigama gostiju koje je uredila privredno društvo myWorld, forumima za diseminaciju i imejling listama. Permanentna kontrola sadržaja povezanih sajtova nije obavezna bez konkretnih dokaza o kršenju pozitivnih propisa, ali će oni biti odmah uklonjeni ako se sazna i/ili dokaže postupanje suprotno pozitivnim propisima.\n3. Ovaj veb-sajt može da se koristi isključivo u informativne svrhe, ali i za privatne i poslovne svrhe. Korišćenje bilo kojeg dela ovog veb-sajta u komercijalne svrhe ili njegovo uklapanje u bilo koju drugu publikaciju ili veb-sajt je strogo zabranjeno. Kompletan sadržaj ovog veb-sajta je zaštićen pravom intelektualne svojine, autorskim i srodnim pravima. Ovo važi bez obzira na to da li su sadržaji stavljeni na raspolaganje za naknadu ili bez naknade. Umnožavanje, korišćenje, iznajmljivanje, unajmljivanje, objavljivanje ili neki drugi način korišćenja nisu dozvoljeni bez izričite pisane saglasnosti privrednog društvo myWorld. Kršenje ove zabrane može da dovede do pravnih posledica, naročito zbog zakonskih propisa o intelektulanoj svojni, autorstvu i konkurenciji. Privredno društvo myWorld izričito zadržava sva autorska prava, prava intelektualne svojine, kao i prava korišćenja (pravo korišćenja i korišćenje radova) na ovom veb-sajtu. Ništa sadržano na ovom veb-sajtu se ne može tumačiti kao dozvola za korišćenje bilo kog žiga koji je prikazan na ovom internet sajtu.\n4. Privredno društvo myWorld pridaje veliki značaj pažljivom i poverljivom korišćenju ličnih podataka. Ukoliko u okviru internet ponude postoji mogućnost za unošenje personalnih ili poslovnih podataka (imejl adrese, naziva, adrese), objavljivanje tih podataka korisnik vrši izričito na dobrovoljnoj osnovi.\n5. Ovo isključenje garancije smatra se delom internet ponude. Ukoliko neki delovi ili pojedine formulacije ovog teksta ne odgovaraju važećem zakonu u celosti ili delimično ili postanu nevažeće, to neće uticati na preostale delove ovog dokumenta u pogledu njihovog sadržaja i njihovog važenja.\n6. Privredno društvo myWorld nije odgovorno ni za sadržaje koji se generišu od strane korisnika i distribuiraju na njihovim veb-sajtovima. Privredno društvo myWorld nije odgovorno za štetu koja nastane zbog takvih sadržaja. Svako ko piše komentare/ocene bilo koje vrste na veb-sajtu, odgovara za takav sadržaj. U slučaju povrede prava trećih lica, onaj koji je to prouzrokovao mora u potpunosti da pruži pravnu zaštitu privrednom društvu myWorld od bilo kakvih odštetnih ili tužbenih zahteva i preuzme odgovornost za takve radnje. Privredno društvo myWorld zadržava pravo da izbriše sadržaje koji su nezakoniti, protivni dobrim običajima, moralu, javnom poretku ili na neki način štete reputaciji privrednog društva myWorld ili trećih lica, po saznanju za takav sadržaj.\nKorišćenjem ovog sajta, saglasni ste da je za bilo kakav spor vezan za ovaj veb-sajt ili njegovu upotrebu merodavno pravo Republike Srbije, a nadležan stvarno nadležni sud u Beogradu.


Raka: Kosovo ima najnižu stopu smrtnosti od koronavirusa • RTK\nVodeći kosovski mikrobiolog Ljulj Raka izjavio je danas da na osnovu informacija Evropskog centra za kontrolu i prevenciju bolesti (ECDC) Kosovo ima najnižu stopu smrtnosti od korona virusa na milion stanovnika.\n„U poslednjem izveštaju ECDC-a koji pokriva period od 10. do 23. januara 2022. godine, na Kosovu je zabeležena incidenca (broj zaraženih) od 1.157 slučajeva na 100.000 stanovnika“, rekao je Raka i dodao da od zemalja regiona, Albanija ima 997 slučajeva, Makedonija 1.099, Srbija 2.805 i Crna Gora 3.798.\n„U ovom periodu najnižu stopu smrtnosti na milion stanovnika imaju Kosovo (5,01) i Nemačka (5,13). Zemlje regiona imaju ovu stopu mortaliteta na milion stanovnika: Albanija 23, Srbija 52, Makedonija 89, Crna Gora 132 i Bosna 146. U Evropi prednjači Bugarska sa 161 umrlim na milion stanovnika“, kazao je Raka.\nInfektolog je naveo da infekcije sojem omikronom imaju blažu kliničku sliku, pošto je virus lokalizovan uglavnom u gornjim disajnim putevima.\n„Stope hospitalizacije i mortalitet su niži nego u prethodnim talasima pandemije. Vakcinacija je ovde takođe igrala važnu ulogu. Ali masovno širenje u zajednici izazvalo je značajno preopterećenje u zdravstvenom sistemu i drugim bitnim kategorijama društva zbog masovnih odsustva sa posla i obrazovanja“, izjavio je Raka.\n„Odluke se moraju donositi na osnovu epidemioloških podataka u realnom vremenu“, naveo je Raka.\nPrema njegovim rečima, najznačajnije je primeniti preventivne mere i odluka konkretno na terenu.\nNa Kosovu su prema današnjim podacima od početka pandemije preminule 3.012 osoba.